text:
Lok fɔlɔ 8
Bɛnzamɛn kɔmɔgɔ dɔw
1Bɛnzamɛn deen fɔlɔ ye Bɛla ye, Asibɛli ye filanan ye, Ara ye sabanan ye. 2A naaninan ye Nowa ye, duurunan ye Arafa ye. 3Bɛla fana ye deenw sɔrɔ: Adari, ni Eyudi facɛ Gera, 4ni Abisuwa ni Naaman ni Awowa, 5ni Gera ni Sefufan, ani Uramu.
6Ewudi deenw tun ye gwatigiw ye Geba dugu kɔnɔ. U y'u minɛ ka taga n'u ye Manaati. A deen nunu ye: 7Naaman, ni Aya ani Gera ye. Ale lo tun kɛra sababu ye u tagara yɔrɔ wɛrɛ la. A deenw ye Uza ni Ayudi ye.
8Saarayimu ye deenw sɔrɔ k'a to Mowabu kongo kɔnɔ, a ka muso Usimu ni Baara bilanin kɔ. 9A ka muso Odɛsi ye deen minw sɔrɔ a ye, olu ye Yobabu, ni Sibiya ni Mesa, ni Malikamu, 10ni Yewusi ni Sakiya ani Mirima ye. Olu le y'a deenw ye, gwatigiw tun lo. 11A ka muso Usimu tun ye Abitubu ni Ɛlipaali sɔrɔ a ye fana. 12Ɛlipaali deenw ye Ebɛri ye ni Miseyamu ani Sɛmɛdi ye. Sɛmɛdi le ye Ono dugu, ni Lɔdi ni u laminiduguw sigi.
13Beriya ni Sɛma tun ye gwatigiw ye Ayalɔn, olu le ye Gatikaw gwɛn, u bolila.
14Ayo ni Sasaki ni Yeremɔti, 15ni Zebadiya ni Aradi, ni Edɛri, 16ni Mikayɛli, ni Yisipa ani Yowa, olu tun ye Beriya deenw ye.
17Zebadiya ni Mesulamu, ni Iziki ni Ebɛri, 18ni Yisimerayi ni Yiziliya, ani Yobabu, olu tun ye Ɛlipaali deenw ye.
19Yakimu ni Zikiri, ni Zabudi, 20ni Eliyenayi, ni Siletayi, ni Eliyɛli, 21ni Adaya, ni Beraya, ani Simurati, olu ye Simeyi deenw ye.
22Yisipan, ni Ebɛri, ni Eliyɛli, 23ni Abidɔn, ni Zikiri, ni Anan, 24ni Ananiya ni Elamu ni Antotiya, 25ni Yifudeya ani Penuyɛli, olu tun ye Sasaki deenw ye.
26Samuserayi, ni Seyariya, ni Ataliya, 27ni Yaarɛsiya, ni Eliya ani Zikiri tun ye Yerowamu deenw ye.
28Olu le tun ye gwatigiw ye ka kɛɲɛ n'u burujuw ye. U tun siginin be Zeruzalɛmu.
29Gabaŋɔn sigibaga tun be a kɔnɔ, a ka muso tɔgɔ tun ko Maaka. 30A deen fɔlɔ tɔgɔ ko Abidɔn, dɔ nunu tɔgɔ ko Suri, ni Kisi, ni Baali, ni Nadabu, 31ani Gedɔri ni Ayo, ani Zɛkɛri. 32Mikilɔti ye Simeya wolo. Olu fana siginin tun be Zeruzalɛmu i n'a fɔ u balimaw, u siginin tun be ɲɔgɔn fɛ yen.
Sayuli kɔmɔgɔw
(9.39-44)
33Nɛri ye Kisi wolo, Kisi ye Sayuli wolo, Sayuli fana ye Zonatan wolo, ani Malikisuwa ni Abinadabu, ani Ɛsibaali. 34Zonatan deen ye Meribaalih ye. Meribaali fana ye Mika wolo. 35Mika deenw ye Pitɔn ye, ni Mɛlɛki ni Tareya, ani Azi. 36Azi ye Yoyada wolo. Yoyada fana ye Alɛmɛti wolo, ni Azimawɛti ani Zimuri. Zimuri ye Mosa wolo.
37Mosa fana ye Bineya wolo, Bineya ye Arafa wolo, Arafa fana ye Eleyaza wolo, ale ye Asɛli wolo. 38Asɛli ye deen wɔɔrɔ sɔrɔ. U tɔgɔw filɛ: Azirikamu ni Bokuru, ni Yisimayɛli ni Seyariya, ni Obadiya ani Anan. Olu bɛɛ ye Asɛli deenw ye.
39A balimacɛ Esɛki deenw filɛ nin ye: Ulan y'a deen fɔlɔ ye, filanan ye Yewusi ye, Elifɛlɛti ye sabanan ye. 40Ulamu deenw ye cɛfariw ye, u tun be se kalabon na. U ye deen caaman sɔrɔ, ani mamadenw. U tun ye mɔgɔ kɛmɛ ni bi duuru ye.
Olu bɛɛ tun ye Bɛnzamɛn kɔmɔgɔw ye.


c: text/html

text:
Dal 88
Sigɛnbagatɔ ka daalili
1Kore kɔmɔgɔw ka dɔnkili dɔ. Dɔnkililabagaw kuntigi ka dɔnkili. A be la dusukasi tuma na. Eziraka Eman ka dɔnkili dɔ lo.
2Masa Ala, ne kisibaga,
ne be kasira e kɔ suu ni tile.
3E ka ne ka daalikan lamɛn,
e tulo malɔ ne fɛ.
4Sɛgɛn ye n labɔ,
fɔɔ n be ɲini ka sa.
5Ne be jatira suu ye mɔgɔw fɛ,
n kɛra barikatan ye.
6Ne lanin be suuw cɛma.
Ne kɛra i ko suu, kaburu kɔnɔ,
e hakili te minw la tugu,
e te minw dɛmɛna tugu.
7I ye ne fili dingɛ jukɔrɔ.
I ye n fili dibi kɔnɔ fɔɔ dingɛ jukɔrɔ.
8I ka dimi sera ne ma,
e ye sɛgɛn sifa bɛɛ la ne kan.
9E y'a kɛ ne lɔnbagaw bolila n ɲa.
Ne kɛra nidegunfɛn ye u fɛ.
Ne kɔni tonin be n ka sigɛn na,
bɔyɔrɔ te yen.
10Sigɛn ye n ɲaa dibi.
Masaba, ne b'i daalila loon bɛɛ,
n bolo wilinin be e faan fɛ.
11Masaba, e bena kabako kɛ suuw ye le wa?
Tagabagaw bena wili k'i tanu tugu wa?
12K'u to kaburu kɔnɔ, u bena i ka ɲumanya fɔ wa?
K'u to dingɛ juguman nin kɔnɔ,
u bena i ka kantigiya fɔ yen wa?
13E ka kabakow be lɔn dibi kɔnɔ wa?
Mɔgɔ te miiri yɔrɔ min na tugu,
e ka tiɲɛkow be ye o yɔrɔ la wa?
14Ne kɔni, ne be ele Masaba le daalila, ne dɛmɛ.
Sɔgɔmadafɛ n b'i daali.
15Masaba, mun na i banna ne la?
Mun na e y'i yɛrɛ dogo ne ɲa?
16Kabini ne kanbelenman, ne sigɛnnin lo.
N sigɛnna fɔɔ ka se saya ma.
E ka ɲagwan be n kan, n hakili wilinin lo.
17E ka dimi fariya ye ne ta cɛn,
e ka siranyakow ye ne halaki.
18U be ne laminina loon bɛɛ i ko jii,
u be ne datugura faan bɛɛ la.
19E y'a kɛ ne teriw ni n taamaɲɔgɔnw bolila.
Dibi le kɛra ne taamaɲɔgɔn ye sisan.

robotstxt: allowed

filter: keep


text:
Kɛw 11
Zeruzalɛmu kalandenw be Piyɛri jalaki
1Cidenw, ni balima minw tun be Zeruzalɛmu, olu y'a mɛn ko siya wɛrɛw fana sɔnna Ala ka kuma ma. 2Piyɛri kɔsegira Zeruzalɛmu tuma min na, zuwifu minw tun lara Yezu la, olu ye Piyɛri jalaki 3ko: «I tagara don kɛnɛkɛnɛbaliw ka soo, fɔɔ ka dumuni kɛ n'u ye.»
4O la, koo nin kɛra cogo min na, Piyɛri y'a daminɛ k'a bɛɛ ɲafɔ u ye kelen kelen, 5ko: «N tun be Ala daalila Zope dugu kɔnɔ, a ye fɛɛn dɔ yira n na. O fɛɛn nin tun bɔnin be fanibelebeleba dɔ ma n'a be jigira ka bɔ sankolo la fɔɔ ka na se ne kɔrɔ. Juru sirinin tun b'a dakun naani nunu na. 6N y'a filɛ furutututu, n ma sɔn ka n ɲaa bɔ a kan. N ye sogow ye a kɔnɔ: sennaanifɛnw, ni kongosogow, ni minw be fofo, ani kɔnɔw. 7O tuma na, n ye kumakan dɔ mɛn ka bɔ sankolo la ko: ‹Piyɛri, wili ka nunu dɔ faga k'a ɲimi.› 8Ne y'a jaabi ko: ‹Abada, Matigi, fɛɛn min man kan ka dumu, fɛnnɔgɔnin, ne ma deli k'o don n daa la ka ye.› 9A y'a fɔ tugu ko Ala ye fɛɛn min saniya, ko n kan'a fɔ k'o ma kan ka dumu. 10A y'o fɔ fɔɔ siɲɛ saba. O kɔ, fɛnbelebeleba nin fosira ka yɛlɛ sankolo la. 11O waati yɛrɛ la, an tun be luu min kɔnɔ, ciden mɔgɔ saba nana lɔ o daa la. Mɔgɔ dɔ le tun y'u ci ne fɛ ka bɔ Sezare. 12Nii Senuman y'a fɔ n ye ko ne kana sigasiga ka taga n'u ye. Mɔgɔ wɔɔrɔ nunu fana ye n bila sira Sezare. An sera ka don cɛɛ ka soo. 13A y'a fɔ an ye ko mɛlɛkɛ dɔ y'a yɛrɛ yira ale la a ka soo k'a fɔ ale ye ko a ka mɔgɔ ci Zope, ka taga cɛɛ dɔ wele min tɔgɔ ko Simɔn, k'u b'a wele ko Piyɛri fana. 14Ko a bena kuma dɔw fɔ a ye min bena kɛ sababu ye, a n'a ka somɔgɔw bɛɛ ka kisi. 15Ne y'a daminɛ ka kuma n'u ye dɔrɔn, Nii Senuman jigira u kan i n'a fɔ a tun jigira anw kan koow daminɛtuma na cogo min na. 16- O tuma na, ne hakili jigira Matigi ka kuma nin na ko: ‹Zan ye aw batize ni jii ye, nga aw bena batize ni Nii Senuman ye.› 17Ni Ala yɛrɛ ye Nii Senuman d'u ma i n'a fɔ anw, bari an lara Matigi Yezu Krista la, ne ye jɔn ye, ni ne bena Ala sɔsɔ o la?»
18Kuma nunu y'u dusu suma. U y'a daminɛ ka Ala tanu ka to k'a fɔ ko: «Tiɲɛ na, Ala ye sira di siya wɛrɛw fana ma u ka nimisa ka faran u ka kojuguw la ka kisi.»
Krista ka jama min be Antiyɔsi
19- Tɔɔrɔ min tun daminɛna Etiyɛni fagalɔn na, o tun kɛra sababu ye kalanden dɔw tagara Fenisi ni Sipɔrɔ jamana na, ani Antiyɔsi dugu kɔnɔ. Nga u tun te Yezu ka kibaru diman fɔ siya wɛrɛw ye fɔɔ zuwifuw dɔrɔn. 20O bɛɛ n'a ta, kalandenw dɔw bɔra Sipɔrɔ, ni Sirɛni ka taga Matigi Yezu ka kibaru diman fɔ siya wɛrɛw ye. 21Ala y'a ka sebagaya d'u ma fɔɔ mɔgɔ caaman lara Matigi la ka sɔn a ma.
22Krista ka jama min tun be Zeruzalɛmu, olu y'o kibaru mɛn, u ye Barinabasi ci u fɛ Antiyɔsi. 23Ala y'a ka ɲumanya yira mɔgɔ nunu la cogo min na, Barinabasi sera yen k'o ye, a nisɔn diyara. A y'u jaa gwɛlɛya k'u ka banba ka nɔrɔ Matigi kelen na. 24Barinabasi tun ye mɔgɔɲuman ye, a tun fanin be Nii Senuman na, a lanin tun be Yezu la kosɔbɛ. Mɔgɔ caaman lara Matigi la o la. 25O tuma na, Barinabasi tagara Sɔli yɔrɔ ɲini Tarasi. 26A y'a ye, u nana ɲɔgɔn fɛ Antiyɔsi. U ye saan kelen kɛ ɲɔgɔn fɛ o yɔrɔ la ni Krista ka jama ye. U ye mɔgɔ caaman kalan ni Ala ka kuma ye. Ka Yezu ka kalandenw wele kretinyɛw, o daminɛna Antiyɔsi le.
27O waati la, kira dɔw bɔra Zeruzalɛmu ka taga Antiyɔsi. 28- U dɔ tɔgɔ tun ko Agabusi, o wilila k'a fɔ Nii Senuman barika la ko kɔngɔ bena don diɲɛ yɔrɔ bɛɛ. Tiɲɛ na, o kɔngɔ nin donna masacɛba Kulodi ka tile la. 29Antiyɔsi kalandenw ye ŋaniya ta k'u bolo farafara ɲɔgɔn kan ka kɛɲɛ n'u bɛɛ seko ye, k'u b'o ci u balima Zudekaw ma. 30U y'a kɛ ten. U y'o bolomafara nunu don Barinabasi ni Sɔli bolo k'u ka taga u di Krista ka jama ɲamɔgɔw ma Zude mara la.


text:
Zer 6
Zeruzalɛmu halakiko
1«Bɛnzamɛn kɔmɔgɔw,
aw ye boli ka bɔ Zeruzalɛmu kɔnɔ!
Aw ka buru fiyɛ Tekowa,
ka taamasiɲɛ dɔ wili sanfɛ ka lɔ Bɛtikɛrɛmu kunna!
Bari bɔnɛ bena bɔ kɔgɔdugu ɲafan fɛ,
halakiliba lo.
2Ee! *Siyɔn, duguɲuman nin,
a ta cɛnna.
3Masacɛ dɔw be nan'a kama n'u ka kɛlɛdenw ye.
U y'u ka fanibuguw lɔ k'a lamini.
Bɛɛ be sigi a sagolayɔrɔ la.
4«Aw k'aw yɛrɛ labɛn a kama!
Aw ye wili an ka ta'a kɛlɛ tilegwan fɛ!
Ee! An kunna man di,
tile be banna kelen,
dibi be donna!
5Aw ye wili an ka ta'a kɛlɛ sufɛ,
k'a ka bonɲumanw ci!»
6Masaba, Setigi b'a fɔra ko:
«Aw ka yiriw tigɛ ka yɛlɛyɔrɔw dilan Zeruzalɛmu kama.
Dugu lo min ka kan ni ɲagwan ye,
tɔɲɔli dɔrɔn lo b'a kɔnɔ.
7Jii be bɔ jibɔyɔrɔ la cogo min na,
a ka juguya be kɛ ten.
Fariya ni cɛnni dama kibaru le be mɛn a faan bɛɛ la.
Tuma bɛɛ ne ɲaa be tɔɔrɔ ni jolidaw le ye.
8Zeruzalɛmu, sɔn ladili ma,
n'o tɛ, ne bena n kɔɔ di i ma,
k'i kɛ kasiyɔrɔ ye,
mɔgɔ te se ka sigi yɔrɔ min na.»
Tulogwɛlɛnw halakiko
9Masaba, Setigi ko:
«Isirayɛli tɔɔ min tora, u bena olu fɛfɛ
i ko mɔgɔ be *ɛrɛzɛn fɛfɛ cogo min na
a tigɛtuma na.
I bolo bɔ tugu ka fɛfɛli kɛ
i ko mɔgɔ min be ɛrɛzɛn fɛfɛ.»
(Zeremi be kumana)
10Ne ka kan ka kuma jɔn le fɛ k'a lasɔmi?
Jɔn be sɔn ka ne lamɛn?
U tulo gwerennin lo,
u te se ka mɛnni kɛ.
U be yɛlɛ Masaba ka kuma na,
a nigɛ dɔɔni yɛrɛ t'u la.
11Masaba ka dimi be ne dusu la haali,
ne te sera k'a muɲu tugu.
(Ala be kumana)
«O dimi bɔ denmisɛnw na bɔlɔn kɔnɔ,
ani kanbelenw ka jɛnkulu la.
Cɛɛw ni musow bena minɛ a la,
cɛkɔrɔbaw, sijantigiw bena minɛ a la.
12- U ka soow, u ka forow n'u ka musow bena kɛ mɔgɔ wɛrɛw ta ye,
tuma min na n bena n bolo wili jamanadenw kama.
Ne Masaba le ko ten.
13Denmisɛn ni mɔgɔkɔrɔbaw bɛɛ b'u ka tɔnɔ dɔrɔn le ɲinina.
Kiraw ni sarakalasebagaw bɛɛ be namara le kɛ.
14- U ma u dɔgɔ don ne ka mɔgɔw ka tɔɔrɔko la.
U tora k'a fɔ ko: ‹Hɛrɛ o hɛrɛ.›
K'a sɔrɔ hɛrɛ te yen.
15O tun ka ɲi ka maloya u ka kɛwalijuguw kosɔn,
nga u ma maloya haali dɔɔni,
u te maloya lɔn tugu.
O kama, u bena kɛ halakininw cɛma,
u bena u yɛrɛ sɔrɔ duguma,
tuma min na ne bena u ɲaa gwan.»
Masaba le ko ten.
16- Masaba ko:
«Aw ye lɔ siraw kan ka filɛli kɛ.
Aw ka ɲiningali kɛ sirakɔrɔw koo la.
Aw ye siraɲuman ɲini k'ale taama,
aw bena lafiya sɔrɔ.
Nga u y'a fɔ ko: ‹An tena ale ta.›
17Ne ye kɔlɔsilikɛbagaw bila aw ye k'aw lasɔmi:
Aw k'aw tulo malɔ buru fiyɛkan na!
Nga aw y'a fɔ ko: ‹An tena an tulo malɔ.›
18O kama, aw siya wɛrɛw k'aw tulo malɔ.
Jama, aw k'a lɔn fɛɛn min bena u sɔrɔ.
19Diɲɛ mɔgɔw bɛɛ k'a mɛn:
Ne bena bɔnɛ lase siya nin ma
u ka miirijuguw kosɔn.
Bari u ma sɔn ka mɛnni kɛ ne ka kuma la,
u banna ne ka sariya la.
20Ne bena mun kɛ n'o ka wusulanw ye?
Minw bɔra Saba jamana la,
ani yiri kasadiman min be bɔ jamanajan la.
Aw ka saraka jɛnitaw man di ne ye fewu,
aw ka sarakaw te n dusu diya.»
21O kama, Masaba ko:
«N bena sentalonfɛnw bila u ɲa,
faaw n'u deenw bena talon o la ɲɔgɔn fɛ,
ni sigiɲɔgɔnmanw ani terimanw.
U bena halaki.»
Halakilikɛla be sira kan
22Masaba ko:
«Siya dɔ natɔ filɛ nin ye
ka bɔ kɔgɔdugu ɲafan fɛ.
Siyaba lo, u wilila ka bɔ diɲɛ daan na.
23Kalaw ni tamanw b'u bolo,
u ka fari, u te hinɛ fewu.
U mankan be i ko jiba ta,
u yɛlɛnin be soow kan.
U jɛnnin be i ko mɔgɔ kelen,
u labɛnnin lo ka na e *Siyɔn kɛlɛ.»
(Jama be kumana)
24An y'o kibaru mɛn,
an fari bɛɛ fagara.
Dusukasi y'an sɔrɔ,
an be tɔɔrɔla i ko tintɔ.
25Aw kana bɔ ka taga kongo la,
aw kana taga siraw kan dɛ.
Bari muruw be aw juguw fɛ,
mɔgɔw jaa be tigɛ faan bɛɛ.
(Ala be kumana)
26«Ne ka mɔgɔw, aw ka dusukasifani don aw kanna,
ka kolonkolon bugurigwɛ kɔnɔ.
Aw ka sanga kɛ i ko mɔgɔ min dencɛ kelen le sara.
Aw ye kasi kosɔbɛ
bari yanni dɔɔni an halakibagaw bena na».
Isirayɛli ye nigɛ tɔnɔtan ye
(Ala be kumana)
27«Zeremi, ne y'i kɛ i ko nigɛ sɛgɛsɛgɛbaga,
i ka ne ka mɔgɔw sɛgɛsɛgɛ,
waasa k'u ka kɛwaliw lɔn.»
(Zeremi be kumana)
28U bɛɛ kɛra mɔgɔmurutininw yɛrɛ le ye,
u be galon la mɔgɔ kan k'a tɔgɔ cɛn.
U dusu be i ko zira, ani nigɛ,
u bɛɛ ye cɛnnikɛlaw ye.
29Numu ka tafiyɛnan be nigɛ fiyɛra
waasa k'a gwan k'a nɔgɔ bɔ.
Numucɛ be nigɛ yelen ko a b'a nɔgɔ bɔ,
a ka baara be kɛ gwansan,
a nɔgɔ tena bɔ ka ye.
30U tɔgɔ le ko Warigwɛ nafabali.
Bari, u kɛra nafabaliw ye Masaba fɛ.


text:
Efɛ 2
An be kisi nɛɛma barika la
1Aw minw tun be i n'a fɔ suuw Ala fɛ aw ka kojuguw n'aw ka hakɛw kosɔn, 2aw tun be minw kɛ fɔlɔfɔlɔ, ka kɛɲɛ ni adamadenya ye, ani sanfɛ jinaw kuntigi ta ye fana, min be baara kɛ ni mɔgɔmurutininw ye halibi. 3An fana, an bɛɛ tun kɛra i ko olu, an tun b'an ta farisogo nigɛlakow fɛ, k'a sago kɛ, ani k'an yɛrɛ ka miiriya kɛ. Ka kɛɲɛ n'an cogo ye, Ala tun be dimi an kɔrɔ i n'a fɔ tɔw fana. 4Nga Ala ka makari te ban, an koo diyar'a ye kosɔbɛ. 5- O la, an minw tun sara an ka kojuguw kosɔn, Ala y'an kunun ni Krista ye. Aw kisira nɛɛma le barika la. 6Ala y'an kunun ni Yezu Krista ye k'an kɛ kuntigiw ye n'a ye a ka mara la. 7O le y'a to, a tun y'a latigɛ k'a ka nɛɛma dafanin kɛ waati nataw la an faan fɛ, min ɲɔgɔn tɛ, a ka ɲumanya kosɔn Yezu Krista barika la. 8Aw lar'a la minkɛ, o le y'a to aw kisira nɛɛma barika la, o te aw yɛrɛ seko ye, o ye Ala ka nili ye. 9O ma kɛ aw ka kɛwali sababu la, janko mɔgɔ si kana se k'a yɛrɛ boɲa. 10An ye Ala bulonɔ ye, a y'an dan Yezu Krista barika la kɛwaliɲumanw kama, Ala ye minw latigɛ kabini fɔlɔfɔlɔ janko an k'o kɛ.
Bɛɛ kɛra kelen ye Krista barika la
11Aw tun be cogo min na fɔlɔ la, aw k'aw hakili jigi n'o ye. Aw te zuwifuw ye. Zuwifuw b'aw wele ko kɛnɛkɛnɛbaliw, k'u yɛrɛ wele ko kɛnɛkɛnɛninw, k'a sɔrɔ u ka kɛnɛkɛnɛko kɛra adamaden bulonɔ ye. 12O waati la, aw tun te Krista lɔn, niyɔrɔ tun te aw fɛ Isirayɛlidenw cɛma. Ala tun y'a daa di bɛɛn min la, aw niin tun t'o la. Aw tun be yen ten, jigi layɔrɔ tun t'aw fɛ, aw tun te Ala lɔn fana. 13Aw yɔrɔ tun ka jan Ala la, nga sisan, aw gwɛrɛla a la Yezu Krista kosɔn a joli barika la. 14Bari ale lo y'an ka hɛrɛ ye, ale min ye zuwifuw ni siya tɔw jɛn k'u kɛ kelen ye, ani ɲɔgɔnkɔniya min tun kɛra kogo ye u cɛ, a y'a yɛrɛ di k'o ci. 15- A y'a kɛ sariya n'a ka ladiliw bɔra seen kan. A kɛra ten, a y'a latigɛ ka zuwifuw ni siya wɛrɛw jɛn k'u kɛ kelen ye a ka jɛnɲɔgɔnya barika la, ka hɛrɛ don u ni ɲɔgɔn cɛ, 16- k'u fila bɛɛ jɛn ka kɛ kelen ye, k'u bɛn ni Ala ye, a ka saya sababu la lɔgɔ kan. O yɔrɔ la, a ye see sɔrɔ ɲɔgɔnkɔniya kan k'o ban. 17- A nana hɛrɛkuma fɔ aw yɔrɔjan mɔgɔw, ani yɔrɔsurun mɔgɔw ye.
18Ale sababu la, an kelen kelen bɛɛ be se ka se an Faa Ala fɛ, Nii Senuman kelen barika la. 19A kɛra ten, aw te lonanw ye tugu, walima jamana wɛrɛ mɔgɔw, nga aw ye Ala ka mara mɔgɔw le ye, Ala ka somɔgɔw. 20Kiraw ni cidenw ye soo juu min sigi, ni Yezu Krista le y'o juu nin kabakuru barikaman ye, boon nɔnkɔn ta, aw lɔra o le kan i n'a fɔ boon. 21Ale Yezu Krista barika la, kogo tɔɔ be lɔ ka ɲa, ani ka kɛ Matigi Ala ka soo ye. 22Ale sababu la, aw fana ni tɔw sera ka lɔ ka kɛ Ala ka boon ye Nii Senuman barika la.


text:
Sar 18
Cɛɛ ni muso ka koo
1Masaba y'a fɔ Musa ye ko: 2«A fɔ Isirayɛlidenw ye ko: Ne ye Masaba aw ka Ala ye. 3Aw tun be Ezipiti jamana min kɔnɔ, o yɔrɔ mɔgɔw tun be koo minw kɛ, aw kana o ɲɔgɔn kɛ. Ne be taga n'aw ye Kanaan jamana min kɔnɔ fana, aw kana olu ka kɛwaliw ɲɔgɔn kɛ, aw kana tugu u ka landaw kɔ. 4Aw ka ne ka kuma bato ka banba ka ne ka sariyaw mara. Ne le ye Masaba aw ka Ala ye.
5- «Aw ka ne ka sariyaw ni ne ka kuma bato. Ni mɔgɔ min y'o kɛ, o tigi bena balo o barika la. Ne le ye Masaba ye.
6«Aw cɛma, mɔgɔ si man kan ka jɛn n'a balima yɛrɛ yɛrɛ ye. Ne le ye Masaba ye.
7«Aw kana jɛn n'aw baa ye, k'aw faa lɛɛbu. I baa lo, i kana jɛn n'a ye.
8- «Aw kana jɛn n'aw faa ka muso ye, k'aw faa lɛɛbu.
9- «Aw kana jɛn n'aw balimamuso ye fadenya la, walima badenya la, a wolola aw ka soo wo, walima soo wɛrɛ wo, aw kana jɛn n'a ye.
10«Aw kana jɛn n'aw mamaden musoman ye, aw dencɛ denmuso, walima aw denmuso ta. O b'aw yɛrɛ lɛɛbu.
11«Aw kana jɛn n'aw faa ka muso dɔ denmuso ye, min ye a woloden yɛrɛ yɛrɛ ye, bari aw balimamuso lo.
12- «Aw kana jɛn n'aw tɛnɛmuso ye, ale ye aw faa balimamuso yɛrɛ yɛrɛ ye.
13«Aw kana jɛn n'aw bamuso dɔgɔmuso, walima a kɔrɔmuso ye, ale ye i baa ka somɔgɔ yɛrɛ yɛrɛ ye.
14«Aw kana jɛn n'aw facɛkɔrɔba, walima aw facɛfitini ka muso ye, k'a lɛɛbu, aw bamusofitini lo.
15- «Aw kana jɛn n'aw biranmuso ye. Aw dencɛ ka muso lo. Aw kan'a lɛɛbu.
16- «Aw kana jɛn n'aw kɔrɔ, walima aw dɔgɔ ka muso ye. O bena aw balimacɛ lɛɛbu.
17- «Aw kana jɛn ni muso ye ka tila ka jɛn n'a denmuso ye. Aw kana jɛn n'o muso mamaden ye fana, a dencɛ deen, walima a denmuso deen. U ye a ka mɔgɔw yɛrɛ yɛrɛ ye, o ye mɔgɔkolonya ye.
18«Aw kana aw muso kɔrɔmuso, walima a dɔgɔmuso furu, k'aw muso to sii la. O be keliya don u cɛ.
19- «Aw kana jɛn ni muso ye a ka landa tuma na, bari a nɔgɔnin lo.
20- «Aw kana jɛn n'aw mɔgɔɲɔgɔn ka muso ye k'aw yɛrɛ nɔgɔ a fɛ.
21- «Aw kana aw deen si kɛ saraka ye *Milikɔmu ye. Aw kana ne, aw ka Ala tɔgɔ cɛn. Ne le ye Masaba ye.
22- «Aw kana aw cɛɲɔgɔn ɲini i n'a fɔ muso, o ye koo kolon ye.
23- «Cɛɛ kana begɛn ɲini i n'a fɔ muso k'a yɛrɛ nɔgɔ a fɛ. Jɛnɲɔgɔnya kana don muso ni begɛn cɛ, o ye koɲagaminin ye.
24«Aw kana aw yɛrɛw nɔgɔ o koo nunu si la, bari ne be siya minw gwɛnna ka bɔ aw ɲafɛ, olu y'u yɛrɛ nɔgɔ ten le. 25O la, jamana nin nɔgɔra. O le y'a to ne y'u ka tilenbaliya sara, k'u gwɛn a ka bɔ jamana nin na.
26«Aw kɔni ka kan ka ne ka sariyaw ni ne ka kuma bato. Dugulen fara lonan kan min be aw cɛma, aw kana o koo nunu si kɛ, minw ka go ne Masaba ye. 27Mɔgɔ minw tun be jamana nin kɔnɔ aw ɲa, olu ye o koo nunu bɛɛ kɛ, jamana nin nɔgɔra. 28Aw kana o kɛ, waasa ne kana aw gwɛn jamana nin na aw ka konɔgɔninw kosɔn, i n'a fɔ ne ye siya nunu gwɛn cogo min na, minw tun be aw ɲa yɔrɔ nin na. 29Ni mɔgɔ o mɔgɔ y'o koo goman nunu ɲɔgɔn dɔ kɛ, o kɛbaga bena gwɛn ka bɔ a ka mɔgɔw cɛma.
30«Aw ka ne ka fɔta bato, janko koo dagabali minw tun be kɛ aw ɲa, aw kana o ɲɔgɔn si kɛ k'aw yɛrɛ nɔgɔ. Ne le ye Masaba aw ka Ala ye.»


text:
Eza 25
Masaba tanuli
1Masaba, i ye ne ka Ala ye.
Ne bena i tɔgɔ boɲa,
k'i tɔgɔ wango la.
Bari, i ye kobabaw kɛ kantigiya la,
i tun ye minw labɛn kabini tumajan.
2I ye dugu kɛ kabakuruton ye,
i ye dugu barikaman kɛ tomo ye.
I y'a kɛ lonanw ka dugu barikaman tununa ka bɔ yen,
a do tena sigi kura ye abada!
3O kama, siya barikaman bena boɲa la i kan.
Jamana min mɔgɔw ka fari,
o jamana mɔgɔw bena siran e ɲa.
4Bari, i kɛra dɛsɛbagatɔ dogoyɔrɔ ye,
i kɛra fantan dogoyɔrɔ ye tɔɔrɔtuma na.
I kɛra dɛnyɔrɔ ye sanjiba natuma na,
I kɛra suma ye funteni tuma na.
Bari, mɔgɔ farimanw dusu be i ko sanjiba
min be ben kogo kan,
5i ko tile, yɔrɔ janin na.
I be lonanw ka mankan daa faga
i ko sankaba be tile ka fariya faga cogo min na.
I be mɔgɔ fariman ka sesɔrɔ dɔnkili tunu.
Siyaw bɛɛ ka dumuniba
6Masaba, Setigi bena dumuniba
labɛn siyaw bɛɛ ye kulu nin kan,
sogo tulumanw ni duvɛn dimanw bena sɔrɔ a la,
sogo tuluman tobikoɲuman,
ni duvɛn diman labɛnkoɲuman bena sɔrɔ a la.
7Dusukasiko min tun sera siyaw bɛɛ ma,
ɲanasisiko min tun ye siyaw bɛɛ sɔrɔ,
a ben'a kɛ o be ban kulu nin kan.
8- A bena saya fanga ban pewu!
Matigi, Masaba bena bɛɛ ɲaji cɛ.
Maloya min tun b'a ka mɔgɔw kan jamana yɔrɔ bɛɛ la,
a bena o ta ka bɔ yen.
Masaba le y'a fɔ.
9O loon na, u ben'a fɔ ko:
«Ale lo y'an ka Ala ye,
an y'an jigi l'a kan, a y'an bɔsi.
Masaba lo, an y'an jigi la ale kan.
An ka nisɔndiya kosɔbɛ,
bari a y'an kisi.»
Mowabu halakiko
10- Masaba bena kulu nin tanga,
nga Mowabu jamana bena nɔɔni yɔrɔnin kelen
i ko u be biin kɛ cogo min na
ɲamaɲamabɔndingɛ kɔnɔ.
11O yɔrɔ la, a kɔnɔ mɔgɔw bena u bolow sama
i ko mɔgɔ min be nɔɔnina jii kɔnɔ.
Nga, u ka yɛrɛboɲa bena kɛ dɔgɔya ye,
u tena se ka foyi kɛ tugu.
12Masaba bena aw ka duguw laminikogo barikaman jamanjanw ci,
k'u dakɛɲɛ fɔɔ ka jigi duguma.


text:
Kok 25
Baalipewɔri koo
1Isirayɛlidenw tun siginin be Sitimu tuma min na, u y'a daminɛ ka kakalaya kɛ ni mowabumusow ye. 2Muso nunu y'u daali ko u k'u ka joow sɔn. Jama ye dumuni kɛ k'u kunbiri gwan joo nunu kɔrɔ. 3A kɛra ten Isirayɛlidenw fana tugura joo dɔ kɔ min tɔgɔ ko Baalipewɔri. Masaba dimina u kɔrɔ kosɔbɛ. 4A y'a fɔ Musa ye ko: «I ka jama ɲamɔgɔw bɛɛ minɛ k'u faga kɛnɛ kan ne Masaba ɲakɔrɔ, janko ne dusu ka suma Isirayɛlidenw kɔrɔ, bari ne diminin be kosɔbɛ.» 5Musa y'a fɔ Isirayɛlidenw ka kititigɛlaw ye ko: «Aw balima minw tugura Baalipewɔri kɔ, aw kelen kelen bɛɛ ka olu faga.»
6Ka Musa ni jama to kasi la Ɲɔgɔnkunbɛn fanibugu daa la, Isirayɛliden dɔ ye madiyanmuso dɔ minɛ ka na don n'a ye a ka somɔgɔw fɛ bɛɛ ɲana. 7Sarakalasebaga Arɔn deen Eleyazari dencɛ Pinasi y'o ye tuma min na, a wilila ka bɔ jama cɛma, ka taga taman ta a bolo, 8ka tugu a kɔ ka taga don a ka fanibugu kɔnɔ. A ye cɛɛ, ni muso nin kori k'u sɔgɔ ni taman ye u kɔnɔbara kɔrɔ. O kɔ, fɔɲɔbana tɛmɛna ka bɔ Isirayɛlidenw cɛma. 9Mɔgɔ waa mugan ni naani (24 000) le sara o fɔɲɔbana nin fɛ.
10Masaba y'a fɔ Musa ye ko: 11«Sarakalasebaga Arɔn deen Eleyazari dencɛ Pinasi ye ne dusu suma Isirayɛlidenw faan fɛ, bari a ma sɔn fɛɛn wɛrɛ ka bato ni ne kelen tɛ. Ne ma u halaki tugu n ka koo keliya kama. 12O la, a fɔ a ye ko ne bena bɛɛn n'a ye, o bena kɛ hɛrɛ ye a ma. 13A n'a kɔmɔgɔw bena to sarakalasebaara la kudayi. Bari a ka Ala ka koo keliya tun b'a la. A y'a kɛ Isirayɛlidenw ka hakɛ yafara.»
14Isirayɛliden min fagara ni madiyanmuso nin ye, ale tun ye Salu dencɛ Zimuri ye. Salu tun ye Simeyɔn kɔmɔgɔw ɲamɔgɔ dɔ ye. 15Madiyanmuso min fagara, ale tun ye Suri denmuso Kozibi ye. A faa tun ye madiyanw ka ɲamɔgɔ dɔ ye.
16O kɔ, Masaba y'a fɔ Musa ye ko: 17«Aw ka madiyanw kɛlɛ k'u faga, 18bari u kɛra aw juguw ye tuma min na u y'aw nigɛ Pewɔri, ani u balimamuso Kozibi koo la, min tun ye u ka ɲamɔgɔ dɔ denmuso ye, n'a fagara fɔɲɔbana wiliwaati la Pewɔri.»


text:
Zud 8
Zuditi ka koo
1O waati la, mankan nin sera Zuditi ma. Zuditi tun ye Merari denmuso ye, Merari tun ye Ɔkisi deen ye, Ɔkisi tun ye Yusufu deen ye, Yusufu tun ye Oziyɛli deen ye, Oziyɛli tun ye Ɛlikiya deen ye, Ɛlikiya tun ye Anani deen ye, Anani tun ye Zedeyɔn deen ye, Zedeyɔn tun ye Arafayin deen ye, Arafayin tun ye Akitɔbu deen ye, Akitɔbu tun ye Eli deen ye, Eli tun ye Kɛlikiyasi deen ye, Kɛlikiyasi tun ye Eliyabu deen ye, Eliyabu tun ye Natanayɛli deen ye, Natanayɛli tun ye Salamiyɛli deen ye, Salamiyɛli tun ye Sarasadayi deen ye, Sarasadayi tun ye Isirayɛli ka kɔmɔgɔ dɔ ye. 2A cɛɛ tun ye Manase ye, u fila tun be bɔ o kɔmɔgɔ kelen na, gwatigi kelen mɔgɔw. Manase tun sara sumantigɛwaati la. 3Manase tun be suman kannin siribagaw kɔlɔsira foro kɔnɔ. Tile tun ka fari kosɔbɛ fɔɔ a fari gwanna ka tɛmɛ, a tagara la. O kɛr'a ka saya ye Betuli, min ye a ka dugu ye. Foro min be Dotayimu ni Balamɔn cɛ, u y'a suu don a faaw gɛrɛfɛ o kɔnɔ.
4Zuditi tor'a ka soo kɔnɔ firiya la saan saba ni kalo naani. 5A tun y'a kɛ u ye boon lɔ a ka soo kunna. A tun be to ka dusukasifani ni firiyafani don. 6Kabini a cɛɛ sara, a tun be to ka suun don loon o loon, fɔɔ lafiɲɛlon n'a ɲasigilon, ni kalokura ɲanagwɛw n'u ɲasigilon, ni ɲanagwɛlon wɛrɛw, ani Isirayɛlidenw ka nisɔndiyalonw na. 7A tun cɛɛ ka ɲi kosɔbɛ, a ɲada filɛ tun ka di. A cɛɛ Manase tun ye sanu ni warigwɛ to a ye, ni baaraden cɛmanw ni musomanw, ani begɛnw ni forow. A tun be janto a ka nafolo la. 8Mɔgɔ si tun te se k'a tɔgɔjugu fɔ, bari a tun be siran Ala ɲa kosɔbɛ.
9Jii dɛsɛko ye jama jigi tigɛ. U ye kumajugu fɔ dugu ɲamɔgɔ ye cogo min na, a y'o mɛn. Oziyasi ye jama jaabi ni kuma min ye, a y'o fana mɛn. A tun y'a fɔ jama ye ko ale bena dugu don Asirikaw bolo tile duuru tɛmɛnin kɔ. 10A ka baaraden musoman min tun be janto a bololafɛnw bɛɛ la, a ye ale ci ka taga dugu cɛkɔrɔbaw wele, Oziyasi ni Kabirisi ani Karimisi.
Zuditi ni Betuli ɲamɔgɔw ka ɲɔgɔnye
11U sera Zuditi fɛ tuma min na, a y'a fɔ u ye ko: «Betulikaw ɲamɔgɔw, aw ye mɛnni kɛ ne fɛ, bari aw ye min fɔ jama ɲana bii, o bɛnnin tɛ. Aw kalila ni Ala tɔgɔ ye k'a fɔ ko dugu ka kan ka don an juguw bolo ni Matigi ma aw dɛmɛ yanni tile duuru. 12Aw ye jɔnw ye, ni aw be Ala kɔrɔbɔ bii, ani k'aw yɛrɛ bila Ala nɔɔ na adamadenw cɛma? 13Ayiwa, sisan aw be Setigi, Matigi kɔrɔbɔra, k'a sɔrɔ aw ma foyi lɔn a ka kolatigɛninw na. 14Aw ma se ka adamaden yɛrɛ kɔnɔnako lɔn, ani k'a ka miiriya faamu we! Aw bena se ka Ala kɔnɔnakow lɔn cogo di, ale min ye fɛɛn bɛɛ dan? Aw be se k'a ka miiriya lɔn k'a ka kolatigɛnin faamu wa? Ayi n balimaw, aw kana Matigi, an ka Ala dusu dimi. 15Bari n'a t'a fɛ k'an dɛmɛ yanni tile duuru kɔnɔ, a be ale ma k'an tanga a diyanawaati la, walima k'an to an be halaki an juguw ɲana. 16Nga aw kana Matigi, an ka Ala wajibiya a ka kolatigɛninw na. Bari Ala te adamaden ye n'a be se ka bagabaga, k'a wajibiya ka koo kɛ, walima ka sɔn mɔgɔ ka kolatigɛnin na. 17O kosɔn, k'an to an kisiko makɔnɔni na, an ka to ka dɛmɛ ɲini a fɛ, a bena an jaabi n'a sago lo. 18Bari k'a ta an faaw ka tile la fɔɔ ka na se bii ma, an ka duguw kɔnɔ mɔgɔ si walima an ka somɔgɔw si ma joow sɔn, minw ye adamaden bololabaara ye. Fɔlɔfɔlɔ, dɔw tun b'o kɛ. 19O kosɔn, an faaw tɔɔrɔla kɛlɛ la. U juguw y'u ka nafolo cɛ, ani ka se u kɔrɔ kosɔbɛ. 20Nga anw ma batofɛn wɛrɛ lɔn ni Matigi tɛ. O la, an ka l'a la ko a ten'an bila, a ten'an ka siya mɔgɔ si fili. 21Bari, n'u y'an minɛ, Zude mara bɛɛ bena minɛ fana, u bena an ka Alabatosoba kɔnɔ nafolow cɛ, Ala bena an ɲininga a nɔgɔko la.d 22A ben'a kɛ an balimaw fagako hakɛ, ni jamanadenw minɛko, ani an faso halakiko hakɛ be la an kan. Siya minw bena se an kɔrɔ k'an kɛ u ka jɔɔnw ye, u bena an jati mɔgɔkolonw ye k'an lɔgɔbɔ. 23An makari tena u minɛ an ka jɔnya la. Matigi Ala ben'o kɛ maloyako ye an fɛ.
24«O la sisan balimaw, an k'a yira an balima tɔw la ko u kisiko b'an bolo, ko an be lɔ ni Ala ka soo kunko ye, o yɔrɔ senuman nin, ani sarakabɔyɔrɔ kunkow ye. 25Ka fara o kan, an ka barika la Matigi, an ka Ala ye, ale min b'an kɔrɔbɔra i n'a fɔ a y'a kɛ an faaw la cogo min na. 26A ye koo min bɛɛ kɛ Ibrayima la, ani a ye Isiyaka kɔrɔbɔ cogo min na, ni koo min bɛɛ kɛra Yakuba la k'a to Mezopotami jamana kɔnɔ, a tun b'a bamuso balima Laban ka sagaw dɛndɛ tuma min na, aw k'aw hakili to o la. 27A kɛra i n'a fɔ a y'a kɛ u tɛmɛna tasuma kɔnɔ janko k'u kɔnɔnako lɔn. Nga a t'a dimi bɔra an na. Mɔgɔ minw be gwɛrɛ Matigi la, a b'olu ɲaa gwan waasa k'u lasɔmi.»
28Oziyasi y'a fɔ a ye ko: «I ye min bɛɛ fɔ, i y'o fɔ ni hakilitigiya ye, mɔgɔ si tena i sɔsɔ. 29Bii ma kɛ a fɔlɔ ye i ka hakilitigiya ka ye. Kabini i denmisɛn tuma, bɛɛ y'a lɔn ko hakili b'i fɛ, ko n'i ye min latigɛ, o ka ɲi.
30«Nga minnɔgɔ gwanna jama na, u y'an wajibiya k'a kɛ i ko an y'a fɔ u ye cogo min na, ani ka kali, an te se ka min cɛn. 31O la sisan, i ka Matigi dali an ye, bari i be siran a ɲa, a bena sanji di k'an ka jii marayɔrɔw fa, an barika tena dɛsɛ tugu.» 32Zuditi y'a fɔ u ye ko: «Aw ye mɛnni kɛ ne fɛ. Ne bena koo dɔ kɛ, an ka siya bena to ka min lakali ɲɔgɔn ye fɔɔ ka taga se waati nataw mɔgɔw ma. 33Aw ye lɔ dugu donda la bii sufɛ, ne bena bɔ ni n ka baaraden musoman ye. Aw ye sarati di ko aw bena dugu don an juguw bolo waati min na, yanni o waati ka se, Matigi bena na Isirayɛlidenw dɛmɛ ne barika la. 34Nga aw kana ɲiningali kɛ ne ka koo kɛtaw la, bari ne tena foyi fɔ aw ye fɔɔ ni ne y'a kɛ ka ban tuma min na.» 35Oziyasi ni ɲamɔgɔw y'a fɔ a ye ko: «Taga hɛrɛ la, Matigi Ala ka bila i ɲa, k'an dimi bɔ an juguw la.» 36U bɔra sanbon kɔnɔ ka sɔrɔ ka taga u ka kɔlɔsikɛyɔrɔw la.


text:
Zɔbu 5
1«Weleli kɛ. Yala mɔgɔ bena sɔrɔ min b'i jaabi wa?
I bena se k'i ɲaa sin mɛlɛkɛw jumɛn ma?
2Bari dimi be naloman faga,
keliya le be kɛ sababu ye kolɔnbali ma.
3Ne ye naloman ka koo yiriwatɔ ye,
o yɔrɔnin kelen,
ne y'a ka soo danga ko:
4Ala k'a kɛ a deenw kana dɛmɛ sɔrɔ,
u kana dɛmɛbaga sɔrɔ kititigɛyɔrɔ la.
U ka jalaki.
5Ale yɛrɛ ye suman min ladon,
mɔgɔ wɛrɛw k'o ta,
hali n'u datugunin be ni ŋɔniw ye,
u k'u ta.
Wasabaliw k'a ka nafolo cɛ.
6Sigɛn te n'a kelen,
dɛsɛ fana te n'a kelen.
7Adamaden wolola sigɛn le kama,
i ko sanmanamana ka kan ka tɛmɛ sanfɛ cogo min na.
8Ni ne tun lo,
ne tun bena n ɲaa sin Ala le ma,
ne tun bena n ka koo ɲafɔ Ala le ye.
9A be kobabaw kɛ minw faamu ka gwɛlɛ,
a ka kabakow te jati ka ban.
10A be sanji ben dugukolo kan,
a be jii kɛ forow kɔnɔ.
11Mɔgɔ minw majiginin lo,
a b'olu kɔrɔta,
a fana be dusukasibagatɔw kisi.
12A be namaramɔgɔw ka kolatigɛnin cɛn,
baara te ɲa u bolo.
13- A be hakilitigiw minɛ u ka cekuya la,
u ka ladili hakilimanw te foyi ɲa tugu.
14U be talon dibi kɔnɔ tilefɛ,
u be mɔmɔni kɛ dibi kɔnɔ,
k'a sɔrɔ tilegwanfɛ lo.
15Nga Ala be dɛsɛbagatɔ kisi saya ma,
a be sigɛnbagatɔ bɔsi
u tɔɔrɔbagaw ka sebagaya fanga kɔrɔ.
16Dɛsɛbagatɔ jigi be fa ten,
fɔta te sɔrɔ kojugukɛla fɛ.
17- O la do, Ala be mɔgɔ min ladi,
o tigi ta ye dagamu ye.
Kana ban Setigi ka ladili ma.
18- Ale lo be sɛgɛn la,
ka tila k'a ban.
A be mandiminin kɛ,
ka tila ka fura kɛ.
19A b'i kisi dusukasi ma siɲɛ caaman,
o la, tɔɔrɔ tena i sɔrɔ tugu.
20A bena e tanga saya ma kɔngɔ tuma na,
k'i kisi kɛlɛ tuma na.
21A bena e tanga mɔgɔw daa ma.
Ni cɛnni be kɛra, e tena siran tugu.
22Ni cɛnni be kɛra, ani kɔngɔ,
e kɔni ta ye yɛlɛ le ye.
E kana siran kongosogow ɲa.
23Bari kabakuruw tena sɔrɔ i ka forow la,
kongosogow tena maga i la fewu.
24I ben'a lɔn ko hɛrɛ be i ka soo kɔnɔ.
N'i y'i ka begɛnw kɔlɔsi,
i ben'a ye ko foyi ma bɔ u la.
25I ben'a ye ko i ka soo be yiriwara,
ko i kɔmɔgɔw be cayara i ko biin, foro la.
26E bena kɔrɔ kosɔbɛ ka sɔrɔ ka sa,
o b'i ta ka don kaburu kɔnɔ
i ko u be suman kannin cɛ
k'a la cogo min na a kantuma na.
27An ye min sɔrɔ an ka ɲinini caaman na,
o le ye nin ye.
O yɛrɛ lo tigitigi.
A b'i ma k'a mɛn,
k'i mako ɲa n'a ye.»


text:
Sam fɔlɔ 28
Sayuli be taga Ɛndɔri muso dɔ fɛ
1O waati la, filisiw y'u ka kɛlɛdenw lajɛn janko u ka taga Isirayɛlidenw kɛlɛ. Akisi y'a fɔ Dawuda ye ko a n'a kɔmɔgɔw bena fara ale ka kɛlɛdenw kan. 2Dawuda y'a fɔ a ye ko: «I ka baaraden bena fɛɛn min kɛ, i bena o ye.» Akisi y'a fɔ Dawuda ye tugu ko: «I bena to ka ne kɔlɔsi kudayi.»
3- O y'a sɔrɔ Samuyɛli tun sara ka ban. Isirayɛlidenw bɛɛ tun y'a suu don Arama a ka dugu kɔnɔ, ani k'a sanga kɛ. Sayuli tun y'a kɛ sukɔrɔwele ni lagwɛliko bɛɛ dabilara jamana kɔnɔ.
4Filisiw ye ɲɔgɔn lajɛn ka na sigi Sunɛmu, Sayuli fana ye Isirayɛlidenw bɛɛ lajɛn ka na sigi Gilibowa. 5Sayuli ye filisiw ka kɛlɛdenw ye tuma min na, a siranna kosɔbɛ fɔɔ a tun be yɛrɛyɛrɛ. 6- A ye Masaba ɲininga. Masaba m'a jaabi, a ma kuma a fɛ siko la, a fana m'a jaabi *Urimu barika la, a ma kira si ci a ma. 7O la, Sayuli y'a fɔ a ka baarakɛlaw ye ko: «Muso minw be sukɔrɔw wele, aw k'olu dɔ yɔrɔ yaala ne ye, janko ne be taga a ɲininga.» U y'a fɔ a ye ko: «Dɔ be sɔrɔ Ɛndɔri.»
8Sayuli y'a ka faniw yɛlɛma ka fani wɛrɛw don janko mɔgɔw kan'a lɔn ko ale lo, ka mɔgɔ fila minɛ ka taga n'u ye. U sera muso nin fɛ sufɛ. Sayuli y'a fɔ a ye ko a ka suu dɔ wele, ale bena min koo fɔ a ye. 9Nga muso nin y'a fɔ ko: «Sayuli y'a kɛ sukɔrɔw welebagaw ni lagwɛlikɛlaw y'u ka baara dabila jamana kɔnɔ, e yɛrɛ b'o lɔn. Mun na i be na ne nigɛ ka taga ne di u be ne faga?» 10Sayuli kalila ni Masaba tɔgɔ ye ko: «Masaba kosɔn, kojugu si tena i sɔrɔ koo nin kosɔn.» 11Muso y'a ɲininga ko: «I b'a fɛ n be jon le wele?» A ko Samuyɛli suja. 12Tuma min na muso nin ye Samuyɛli ye, a kulera kosɔbɛ, k'a fɔ Sayuli ye ko: «I ye Sayuli yɛrɛ ye! Mun na i ye ne namara?» 13Masacɛ y'a fɔ a ye ko: «I kana siran! I be mun le yera?» A ko: «N ɲaa be suja dɔ la n'a be bɔra dugukolo kɔnɔ.» 14Masacɛ ye muso nin ɲininga tugu ko: «A be cogo di?» A y'a jaabi ko cɛkɔrɔba dɔ le be bɔra, foroca b'a kaan na. O tuma na, Sayuli y'a lɔn ko Samuyɛli lo. A y'a ɲaa biri duguma k'a kunbiri gwan.
15Samuyɛli y'a fɔ Sayuli ye ko: «Mun na i ye ne sigɛn ka ne wele ka na?» Sayuli y'a jaabi ko ale nii tɔɔrɔnin lo kosɔbɛ, ko filisiw b'a la k'ale kɛlɛ, ko Ala bɔra ale kɔ. Ko Ala t'a jaabi tugu, ko a ma kira dɔ ci ka kuma a fɛ, a fana ma kuma a fɛ siko la. K'o le y'a to ale y'a wele janko a ka dɔ fɔ a ye a ka kan ka fɛɛn min kɛ. 16Samuyɛli y'a fɔ ko: «Mun na i be ne wele ka ne ɲininga, n'i y'a lɔn ko Masaba bɔra ka ban i kɔ ka kɛ i jugu ye? 17- Masaba tun ye min fɔ ne barika la, a y'o le kɛ. A ye masaya bɔsi i la k'a d'i tɔɲɔgɔn dɔ ma, min ye Dawuda ye. 18- I tun ma mɛnni kɛ Masaba fɛ, ka amalɛkiw halaki i n'a fɔ Masaba tun dimina k'a ɲini i fɛ cogo min na, o la Masaba ye nin kɛ i la bii fana. 19Masaba bena Isirayɛlidenw ni ele don filisiw bolo. Sini, ele n'i dencɛw, anw bena kɛ ɲɔgɔn fɛ. Masaba bena Isirayɛlidenw ka kɛlɛdenw don filisiw bolo.»
20O yɔrɔnin kelen, Sayuli bɔra ka ben purun! Samuyɛli ka kuma nunu tun ye siranya bila a la kosɔbɛ. K'a fara o kan, a barika tun dɛsɛra, bari a tun ma dumuni kɛ tile kuturu ni suu kɔnɔ. 21Muso nin nan'a gɛrɛfɛ, k'a ye ko a hakili bɛɛ ɲagaminin lo. A y'a fɔ a ye ko: «A filɛ sa, i ka baaraden ye mɛnni kɛ i fɛ ka sɔn i ta ma, k'a yɛrɛ bila koo la. 22Sisan ele ka sabali ka mɛnni kɛ ne fɛ fana, a to ne be dumuni dɔ d'i ma i b'o dumu ka se ka fanga sɔrɔ ka sɔrɔ k'i ka sira ta.» 23Nga a banna ko ale tena dumuni kɛ. A ka baaradenw ni muso nin y'a daali kosɔbɛ, a ye mɛnni kɛ u fɛ, ka sɔrɔ ka wili duguma ka sigi sigilan kan. 24O y'a sɔrɔ misiden tulɔnin dɔ tun be muso nin fɛ. A teliyara ka taga o minɛ k'a faga, ka mugu dɔ bɔ k'o nɔɔni ka buru kɛ n'o ye, a ma fununan kɛ a la. 25O kɔ, a nana o bila Sayuli n'a ka mɔgɔw ɲakɔrɔ. U ye dumuni kɛ, ka sɔrɔ ka wili ka taga o suu kelen nin na.


text:
Mas 2nan 7
1Elize y'a fɔ ko u ka mɛnni kɛ Masaba ka kuma na, ko Masaba y'a fɔ ko sini nin waati kelen nin ɲɔgɔn na, ko mugu kilo tan ni fila bena feere warigwɛ kuru kelen na, ka suman kilo mugan ni naani feere warigwɛ kuru kelen na Samari dugu donda la. 2Kɛlɛdenw kuntigi min tun ye masacɛ ka bolo layɔrɔ ye, ale y'a fɔ Ala ka mɔgɔ ye ko hali ni Masaba ye sankolo daa yɛlɛ, k'o koo te se ka kɛ. O la, Elize y'a fɔ a ye ko: «E ɲaa kɔni bena la koo nin kan, nga e ten'a dumu fewu!»
Sirikaw ka kɛlɛdenw be boli
3O y'a sɔrɔ farisogobanatigi mɔgɔ naani tun be si dugu donda la. Olu y'a fɔ ɲɔgɔn ye ko: «Mun na an bena to yan ka sa? 4N'an ko an be don dugu kɔnɔ, kɔngɔ be o yɔrɔ la, an bena sa. N'an fana tora yan, an bena sa. O la, an ka taga Sirikaw ka kɛlɛdenw sigiyɔrɔ la. N'u y'an to n'u m'an faga, an be to yen. N'u fana y'an faga, o kelen lo.»
5Dibi be donna, u wilila ka taga Sirikaw ka kɛlɛdenw sigiyɔrɔ la. U sera tuma min na, u y'a ye ko mɔgɔ si te yen. 6O y'a sɔrɔ Matigi tun y'a kɛ Sirikaw ka kɛlɛdenw ye kɛlɛkɛwotorow ni soow seen mankan mɛn, kɛlɛden caaman mankan tun lo. U y'a fɔ ɲɔgɔn ye ko Isirayɛli mara masacɛ tagara itiw ka masacɛ ani Ezipitikaw ka masacɛ sara, janko u ka se ka na olu kɛlɛ. 7O la, u wilila ka boli dibi dontuma na k'u ka fanibuguw ni soow n'u ka faliw to yen. U bolila k'u sigiyɔrɔ nin to a cogo la k'u yɛrɛ nii kisi. 8Banabagatɔ nunu tagara se kɛlɛden nunu ka sigiyɔrɔ la. U donna fanibugu dɔ kɔnɔ ka dumuni kɛ ka minni kɛ, ani ka wili ka warigwɛ ni sanu ni faniw ta ka taga u dogo. O kɔ, u nana don dɔ wɛrɛ kɔnɔ tugu ka minan dɔw ta ka taga u fana dogo.
Kɔngɔ be ban Samari dugu kɔnɔ
9O kɔ, u y'a fɔ ɲɔgɔn ye ko: «An be baara min na, a ɲanaman tɛ! Bii loon ye kibaru diman fɔlon ye. N'an y'a to an kɔnɔ ka kɔnɔni kɛ fɔɔ sini sɔgɔma, jalaki bena ben an kan, kojugu b'an sɔrɔ. An ka taga sisan ka ta'a fɔ masacɛ ka soo kɔnɔ.» 10U tagara dugu donda kɔlɔsibagaw wele k'a fɔ olu ye k'olu donna Sirikaw ka kɛlɛdenw ka sigiyɔrɔ la, mɔgɔ si tun te yen, mɔgɔ mankan tun te bɔ yen, soow ni faliw le sirinin be yen, ani fanibugu nunu be u cogo la yen. 11Dugu donda kɔlɔsibagaw ye mɔgɔ wele k'a ci ka ta'a fɔ masacɛ ka soo kɔnɔ. 12Masacɛ wilila o sufɛ k'a fɔ a ka dakɔrɔsigiw ye ko: «Sirikaw b'a fɛ ka fɛɛn min kɛ an na, ne be o le fɔ aw ye. U y'a ye ko kɔngɔ b'an na, o la, u bɔra u ka sigiyɔrɔ la ka taga dogo forow kɔnɔ. U b'a miiri ko an bena bɔ dugu kɔnɔ, u be sɔrɔ k'an ɲanamanw minɛ, ani ka sɔrɔ ka don dugu kɔnɔ.» 13Masacɛ ka dakɔrɔsigiw dɔ y'a fɔ ko: «Soo minw tora dugu kɔnɔ, a to u be duuru minɛ olu la. Hali n'u tora yan, u bena sa i n'a fɔ dugu mɔgɔw bɛɛ. I k'a to an b'u ci ka taga filɛli kɛ koo nin be cogo min.» 14U ye wotoro fila ta ka soow siri o la. Masacɛ ye mɔgɔw bila, ko u ka tugu Sirikaw ka kɛlɛdenw kɔ k'a filɛ koo min kɛra. 15Olu tugura kɛlɛden nunu kɔ fɔɔ ka taga se Zurudɛn baji daa la. Sirikaw ka kɛlɛden nunu tun be bolila tuma min na, faniw ni minan minw tun bɔra ka ben u fɛ sira kan yɔrɔ bɛɛ, ciden nunu y'o ye. U kɔsegira ka na o fɔ masacɛ ye. 16Jama bɔra ka taga Sirikaw ka kɛlɛdenw ka sigiyɔrɔ la k'u ka minanw ta. U ye mugu kilo tan ni fila feere warigwɛ kuru kelen na, ka suman kilo mugan ni naani feere warigwɛ kuru kelen na ka kɛɲɛ ni Masaba ka fɔta ye.
17O loon na, masacɛ tun ye dugu donda kɔlɔsiko don kɛlɛdenw kuntigi bolo, ale min tun y'a ka bolo layɔrɔ ye. Nga jama y'a ɲɔti k'a ben k'a dɔndɔn dugu donda la, a sara, ka kɛɲɛ ni Ala ka mɔgɔ ka kuma ye. A tun ye min fɔ a ye masacɛ taatuma na a fɛ. 18Ala ka mɔgɔ tun y'a fɔ masacɛ ye ko sini nin waati nin ɲɔgɔn na, ko u bena mugu kilo tan ni fila feere warigwɛ kuru kelen na, ani ka suman kilo mugan ni naani feere warigwɛ kuru kelen na, Samari dugu donda la. 19Kɛlɛdenw kuntigi nin tun y'a fɔ Ala ka mɔgɔ ye ko hali ni Masaba ye sankolo daa yɛlɛ, k'o koo nin tena se ka kɛ. O la, Elize tun y'a fɔ a ye ko: «E ɲaa bena la koo nin kan, nga e ten'a dumu fewu!» 20O le kɛr'a la fana, u y'a ɲɔti k'a ben k'a dɔndɔn dugu donda la, a sara.


text:
Bɔk 4
Ala be fangaba di Musa ma
1Musa y'a jaabi ko: «U tena la ne la do. U tena ne lamɛn, u ben'a fɔ ko: ‹Masaba m'a yɛrɛ yira i la.› » 2Masaba y'a fɔ a ye ko: «Mun b'i bolo?» A ko bere. 3Masaba ko: «A fili duguma.» A y'a fili duguma tuma min na, a kɛra saa ye, a bolila saa nin ɲa. 4Masaba y'a fɔ Musa ye ko: «A minɛ a kuu ma.» A y'a minɛ, a yɛlɛmana ka kɛ bere ye a bolo tugu. 5Masaba ko: «I k'o kɛ waasa u ka l'a la ko Masaba, aw bɛmaw ka Ala, Ibrayima ka Ala, ni Isiyaka ka Ala, ani Yakuba ka Ala y'a yɛrɛ yira i la.»
6Masaba y'a fɔ a ye tugu ko: «I bolo don i ka deleke kɔrɔ.» Musa y'a bolo don a ka deleke kɔrɔ. A y'a bɔ tuma min na, farisogobana tun b'a bolo yɔrɔ bɛɛ la, a gwɛra parapara. 7Masaba ko: «I bolo don i ka deleke kɔrɔ tugu.» A y'a bolo don a ka deleke kɔrɔ tugu. A y'a bɔ tuma min na, a kɛr'a cogokɔrɔ la. 8Masaba ko: «Ayiwa, n'u ma la i la, n'u ma taamasiɲɛ fɔlɔ nin jati, n'a sɔrɔ u bena la a filanan na. 9N'u ma la o taamasiɲɛ fila nunu si la, n'u ma mɛnni kɛ i fɛ, i ka jii dɔ ta Nili baji la, k'a bɔn duguma. I ye jii min ta, o bena yɛlɛma ka kɛ joli ye duguma.»
Ala be Arɔn kɛ Musa dɛmɛbaga ye
10Musa y'a fɔ Masaba ye ko: «Ee, Masaba! Kabini waatijan, ne te se kuma na kosɔbɛ. Kabini i kumana i ka jɔɔn fɛ fana, ne te se ka kuma. Ne nɛnkun ka gwili.» 11Masaba y'a fɔ a ye ko: «Jɔn ye mɔgɔ daa dilan? Jɔn le be mɔgɔ kɛ bobo ye, walima tulogweren ye? Jɔn b'a kɛ a be yeli kɛ, walima k'a ɲaa fiɲɛn? O te ne, Masaba ye wa? 12taga sa, ne bena i dɛmɛ ka kuma, ani k'i ka kuma fɔta yira i la.»
13Nga Musa ko: «Ee, Masaba, i ka mɔgɔ wɛrɛ ci min ka d'i ye.» 14Masaba dimina Musa kɔrɔ kosɔbɛ, a ko: «I kɔrɔcɛ Arɔn, Levi kɔmɔgɔ nin, te yen wa? Ne y'a lɔn ko a be se kuma na. A fana be sira kan n'a be nana i kunbɛnyɔrɔ. N'a y'i ye, a bena diya a ye kosɔbɛ. 15I bena kuma a fɛ, a bena kɛ i ka dalaminɛ ye. Ne bena aw fila bɛɛ dɛmɛ ka kuma, ani k'aw ka kokɛtaw yira aw la. 16Ale bena kuma jama fɛ i nɔɔ na. A bena kɛ i ka dalaminɛ ye, i bena kɛ a fɛ i n'a fɔ Ala. 17I ka bere nin minɛ i bolo, i bena taamasiɲɛ kabakomanw kɛ ni min ye.»
Musa be kɔsegi ka taga Ezipiti
18Ayiwa, Musa wilila ka kɔsegi ka ta'a birancɛ Zetoro fɛ k'a fɔ a ye ko: «Ne b'a ɲini i fɛ, i k'a to ne ka taga n balimaw filɛ Ezipiti jamana na, n'u dɔw ɲanaman lo halibi.» Zetoro y'a fɔ Musa ye ko: «Taga, Ala k'i ni hɛrɛ bɛn.» 19Ka Musa to Madiyan jamana na, Masaba tun y'a fɔ a ye ko: «Kɔsegi ka taga Ezipiti, bari mɔgɔ minw tun b'a fɛ k'i faga, olu bɛɛ sara.»
20Musa y'a muso n'a dencɛw yɛlɛ fali kan ka Ezipiti sira minɛ. A ye Ala ka bere ta a bolo. 21Masaba y'a fɔ a ye ko: «N'i kɔsegira Ezipiti, ne ye kabako minw kɛli see d'i ma, i ka olu bɛɛ kɛ Ezipiti masacɛ ɲana. Nga ne ben'a dusu gwɛlɛya, a tena sɔn jama ka taga. 22I k'a fɔ masacɛ ye ko ne, Masaba ko Isirayɛli le ye ne ka dencɛ fɔlɔ ye. 23- Ko ne tun ko a k'a to ne deen be taga n bato. Ko a ma sɔn k'a to minkɛ, ne ben'a yɛrɛ dencɛ fɔlɔ faga.»
24Musa lɔra sira kan yɔrɔ dɔ la ko a be si yen. K'a to o yɔrɔ la, Masaba nan'a fɛ ko a b'a faga. 25Nga a muso Sipora ye kabakuru dadiman dɔ ta k'a dencɛ kɛnɛkɛnɛ k'a golo maga Musa seen na k'a fɔ ko: «I be to yen, ne furucɛ joli barika la.» 26O la, Ala ye Musa to yen. Sipora tun ko: «N furucɛ, joli barika la», kɛnɛkɛnɛko kama.
27Masaba y'a fɔ Arɔn ye ko: «Taga Musa kunbɛn kongokolon kɔnɔ.» Arɔn tagar'a kunbɛn Ala ka kulu yɔrɔ la k'a fo kosɔbɛ. 28O kɔ, Musa ye Masaba ka cira bɛɛ fɔ Arɔn ye. Masaba tun y'a fɔ ko a ka taamasiɲɛ kabakoman minw bɛɛ kɛ, a y'olu fana koo fɔ a ye.
29Musa ni Arɔn tagara Isirayɛli cɛkɔrɔba bɛɛ lajɛn. 30Masaba tun ye kuma minw bɛɛ fɔ Musa ye, Arɔn y'o bɛɛ fɔ u ye. A ye taamasiɲɛ nunu kɛ jama ɲana fana. 31Jama lar'a la. U y'a faamu ko Masaba b'a fɛ k'u dɛmɛ, ko a y'u ka sɛgɛn ye. U y'u kunbiri gwan duguma k'a bato.


text:
MAKABEW FƆLƆ 9
Zuda Makabe ka saya
1Demetiriyusi y'a mɛn tuma min na ko Nikanɔri sara kɛlɛ la, ko Nikanɔri juguw ser'a ka kɛlɛdenw kɔrɔ, a ye Bakidɛsi ni Alikime ci Zuda mara la tugu n'a ka kɛlɛden ɲanamanw ye. 2U ye Galile mara sira ta ka taga Mezalɔti lamini, Arabɛli gɛrɛfɛ. U ye dugu nin minɛ ka mɔgɔ caaman faga o yɔrɔ la. 3Girɛkiw ka masaya saan 152nan kalo fɔlɔ la, u tagara u ka sigiyɔrɔ labɛn Zeruzalɛmu gɛrɛfɛ. 4O kɔ, u bɔra yen ka taga Beerizɛti faan fɛ ni kɛlɛden sennatigi mɔgɔ waa mugan (20 000) ye, ni sotigi mɔgɔ waa fila (2 000). 5Zuda tun y'a ka kɛlɛdenw sigiyɔrɔ labɛn Elaza. Kɛlɛdenŋana mɔgɔ waa saba (3 000) tun be n'a ye. 6U y'a ye k'u juguw ka kɛlɛdenw ka ca kosɔbɛ minkɛ, siranya y'u minɛ, u caaman bolila, mɔgɔ kɛmɛ seegi dɔrɔn tora. 7Zuda y'a ye ko a ka kɛlɛdenw bolila ka tunu, o y'a sɔrɔ kɛlɛ be ɲini ka daminɛ. A dusu cɛnna bari waati tun te yen tugu k'a ka mɔgɔw lajɛn. 8A jigi tigɛra, o bɛɛ n'a ta, a y'a fɔ a ka mɔgɔw tɔw ye ko: «Aw ye wili, an ka taga an juguw kama, k'u kɛlɛ n'an be se.» 9A ka kɛlɛdenw tun b'a fɛ k'a hakili yɛlɛma. U ko: «Sisan kɔni, an te se ka foyi kɛ fɔɔ k'an yɛrɛ ɲini dɔrɔn. Kɔfɛ, an bena na n'an balimaw ye yanni waati wɛrɛ, ka kɛlɛ daminɛ tugu. N'o tɛ, an ka dɔgɔ kojugu.» 10Zuda y'u jaabi ko: «Ne ka boli wa? Abada! A tena lakali yɔrɔ si ko ne bolila n juguw ɲa kɛlɛ la. N'an ka waati sera, an ka sa an balimaw kosɔn cɛya la. An kana sɔn an tɔgɔ ka cɛn.»
11Zuwifuw juguw ka kɛlɛdenw bɔra u ka sigiyɔrɔ la ka lɔ u ɲa. U ka sotigiw tilanna fila, kɛlɛden minw tun be ni kabakurubonnanw ye, olu ni kalatigiw tun be taama kɛlɛden tɔw ɲa. Kɛlɛdenŋanaw le tun be ɲafɛ, mɔgɔ jagwɛlɛnw bɛɛ. 12Bakidɛsi tun be kinibolo jɛnkulu kunna. Kɛlɛden sennatigiw tun be gwɛrɛla faan fila la, buruw be fiyɛra. Zuda ka mɔgɔw fana ye buruw fiyɛ. 13Dugukolo yɛrɛyɛrɛla kɛlɛbolo nunu ka mankan fɛ. Kɛlɛ daminɛna sɔgɔma, u tora a la fɔɔ wulafɛ. 14Zuda y'a ye ko Bakidɛsi n'a ka kɛlɛden ɲanamanw be kinibolo jɛnkulu la. Zuwifu minw jaa tun ka gwɛlɛ kosɔbɛ, olu bɛɛ lajɛnna Zuda kɔrɔ. 15U girinna Siri kɛlɛdenw ka kinibolo jɛnkulu kan k'u gwɛn fɔɔ ka taga se Azara kuluw la.m 16Numanbolo jɛnkulu y'a ye ko kinibolo mɔgɔw bolila tuma min na, u girinna Zuda n'a ka mɔgɔw kan u kɔfɛ. 17Kɛlɛ juguyara kosɔbɛ. Isirayɛliden caaman fagara, u juguw caaman fagara fana. 18Zuda fana fagara, Isirayɛliden tɔw bolila. 19Zonatan ni Simɔn y'u baden Zuda suu ta ka ta'a don u faaw ka kaburu kɔnɔ Modin. 20Isirayɛlidenw bɛɛ y'a suu kasi ka kule kosɔbɛ. U y'a sanga kɛ tile caaman kɔnɔ, 21n'u b'a fɔ ko: «Cɛfari min ye Isirayɛli kisi, ale kɛra di ka sa?»
22Zuda ka kɛwali tɔw, a ka kɛlɛkow, n'a ye kobaba minw kɛ, n'a ka cɛfari tɔgɔw, o tun ka ca fɔɔ a bɛɛ te se ka sɛbɛn.
Zonatan be Zuda nɔɔ ta
23Zuda sanin kɔ, Alaɲasiranbaliw wilila tugu Isirayɛli mara kɔnɔ yɔrɔ bɛɛ, ani kojugukɛlaw fana. 24Kɔngɔ tun gwanna kosɔbɛ minkɛ, jamana mɔgɔw tugura u kɔ. 25Bakidɛsi ye Alaɲasiranbali dɔw woloma k'u kɛ jamana kuntigiw ye. 26U y'a daminɛ ka to ka Zuda teriw yɔrɔ ɲini k'u minɛ, ka taga n'u ye Bakidɛsi fɛ. Ale tora k'u ɲaa gwan, k'u lɛɛbu. 27Isirayɛlidenw ye tɔɔrɔ sɔrɔ o waati la, u tun ma min ɲɔgɔn ye kabini kiraw ka kiraya baara laban tuma na. 28O la, Zuda teriw bɛɛ ye ɲɔgɔn lajɛn k'a fɔ Zonatan ye ko: 29«Kabin'i kɔrɔcɛ Zuda sara, mɔgɔ si te yen tugu i n'a fɔ ale, ka taga an juguw, ni Bakidɛsi, ani an ka siya kɔniyabagaw bɛɛ kama. 30O la, an b'i woloma bii k'i bila a nɔɔ na, i ka kɛ an ɲamɔgɔ n'an bilasirabaga ye an ka kɛlɛw la.» 31Zonatan sɔnna ka kɛ u kuntigi ye, a y'a kɔrɔcɛ Zuda nɔɔ ta.
Zonatan be Zan fagako juru sara
32Bakidɛsi y'o mɛn tuma min na, a daminɛna ka cogo ɲini waasa ka Zonatan faga. 33U y'o fɔ Zonatan n'a baden Simɔn ye, ni minw bɛɛ tun be n'a ye. U bolila ka taga Tekowa kongo la ka sigi Asifari jii marayɔrɔ gɛrɛfɛ. 34Bakidɛsi y'o mɛn lafiɲɛlon na. A ye Zurudɛn baji tigɛ n'a ka kɛlɛdenw bɛɛ ye. 35Zonatan y'a baden Zan ci, min tun be mɔgɔw kunna minw te kɛlɛdenw ye, ko a ka taga u teriw, nabatiw dali ko u ka sɔn olu b'u ka minanw kalifa u fɛ. Minan nunu tun ka ca kosɔbɛ. 36Nga Zanbiri deenw ka bɔ Madaba, bɔra ka na Zan kɛlɛ k'a minɛ, ka taga n'a ka minanw bɛɛ ye. 37Waati dɔ tɛmɛnin kɔ, u y'a fɔ Zonatan n'a baden Simɔn ye ko Zanbiri deenw bena kɔɲɔba dɔ kɛ. U tun bena bɔ Nabata ni kɔɲɔmuso ye k'a bila sira ni jamaba ye. Kanaan mɔgɔbaba dɔ denmuso tun lo. 38Zonatan ni Simɔn tun ma ɲinɛ ko Zanbiri deenw tun y'u baden Zan faga. O la, u yɛlɛla ka taga dogo kuluwo dɔ kɔnɔ. 39K'u to u dogoyɔrɔ la, u ye kɔɲɔcɛ n'a teriw, n'a balimaw natɔ ye, ka na kɔɲɔmuso ka mɔgɔw kunbɛn. U tun be ni dunduntigiw, ni fɔlikɛla dɔ wɛrɛw ye. Kɛlɛkɛminan caaman tun b'u fɛ, ani minan caaman, u tun be nana ni mankanba ye. 40Zonatan nunu bɔra u dogoyɔrɔ la ka girin u kan k'a daminɛ k'u faga. U ye mɔgɔ caaman faga, tɔw bolila ka taga kuluyɔrɔ la. Zuwifuw y'u ka minanw bɛɛ cɛ ka taga n'u ye. 41- A kɛra ten, «kɔɲɔya yɛlɛmana ka kɛ sanga ye, dɔnkiliw yɛlɛmana ka kɛ kasi ye.» 42Zonatan ni Simɔn y'u baden fagako juru sara ka ban tuma min na, u kɔsegira Zurudɛn baji daa la tugu, pɔtɔpɔtɔ yɔrɔ la.
Kɛlɛ min kɛra Zurudɛn baji daa la
43Bakidɛsi ye zuwifuw dogoyɔrɔ lɔn. Lafiɲɛlon dɔ la, a tagara Zurudɛn baji daa la ni kɛlɛden caaman ye. 44O la, Zonatan y'a fɔ a ka mɔgɔw ye ko: «Aw ye wili, an ka kɛlɛ kɛ k'an nii kisi! Bari lonjugu si ma deli k'an sɔrɔ i n'a fɔ bii ta. 45Kɛlɛ b'an ɲafɛ, Zurudɛn baji b'an kɔfɛ, pɔtɔpɔtɔ ni tuu b'an faan dɔ la, boliyɔrɔ te yen. 46O la, sisan aw ka Sankolotigi dali janko an ka se ka kisi an juguw ma.»
47Kɛlɛ daminɛna. Zonatan y'a bolo wili ko a be Bakidɛsi faga, nga ale jɛngɛnna ka bɔ kɔfɛ, a m'a sɔrɔ. 48Zonatan n'a ka mɔgɔw panna ka don Zurudɛn baji la ka jii nɛmu fɔɔ ka taga bɔ baa kɔfɛ. U juguw ma baa tigɛ ka tugu u kɔ. 49Bakidɛsi ka mɔgɔ waa kelen ɲɔgɔn fagara o loon na.
Bakidɛsi be barika sɔrɔ
50Bakidɛsi kɔsegira Zeruzalɛmu. A daminɛna ka Zuda mara dugu dɔw lɔ ka kɛ dugu barikamanw ye. Olu le kɛra: Zeriko yɔrɔ barikaman ye, ni Emayusi, ni Bɛtorɔn, ani Betɛli, ni Tamunata, ni Faratɔn, ani Tefɔn ye. A ye kogojanw lɔ k'u lamini ka koonw don u la, ka sɔgɔnanw kɛ u la. 51A ye kɛlɛden dɔw to dugu nunu kelen kelen bɛɛ kɔnɔ ko u ka to ka Isirayɛlidenw ɲaa gwan. 52A ye barika don Bɛtisuri ni Gazara la, ani Zeruzalɛmu dugu yɔrɔ barikaman na, ka kɛlɛden dɔw to yen, ani dumuni. 53A ye jamana ɲamɔgɔw dencɛw minɛ k'u mara a fɛ, k'u datugu dugu yɔrɔ barikaman na.
54Girɛkiw ka masaya saan 153nan kalo filanan na, Alikime ko u ka Alabatosoba kɔnɔnalu kɔnɔ kogo ci. A tun b'a fɛ ka kiraw ka baara cɛn ten.n U tun daminɛna ka kogo nin ci. 55O waati yɛrɛ la, bana ye Alikime minɛ, baara lɔra. Alikime fari bɛɛ faganin tun lo, a daa minɛn'a la, a ma se ka hali kuma kelen fɔ tugu, walima ka dɔ fɔ a ka soo kosɔn. 56A sara o tile fila nin na tɔɔrɔba la. 57Bakidɛsi y'a mɛn ko Alikime sara tuma min na, a kɔsegira masacɛ Demetiriyusi fɛ. Zuda mara tora hɛrɛ la saan fila kɔnɔ.
Bakidɛsi te se Bɛtibasi kɔrɔ
58Zuwifu Alaɲasiranbaliw bɛɛ ye ɲɔgɔn lajɛn k'a fɔ ɲɔgɔn ye ko: «Zonatan n'a kɔmɔgɔw be hɛrɛ la, u te siranna foyi ɲa. O la, an ka Bakidɛsi wele ka na sisan, a bena se k'u bɛɛ minɛ suu kelen kɔnɔ.» 59U tagara kuma ni Bakidɛsi ye o la. 60Bakidɛsi y'a latigɛ ka sira minɛ ni kɛlɛden caaman ye. A ye batakiw ci a jɛnɲɔgɔnw bɛɛ ma dogo la, minw be Zude mara la, k'a ɲini u fɛ ko u ka Zonatan n'a tɔɲɔgɔnw minɛ. Nga u tun ye min latigɛ, o bɔra kɛnɛ kan, u ma se k'o kɛ. 61Jamana kɔnɔ mɔgɔ minw tun y'o janfa nin latigɛ, Zonatan nunu y'o mɔgɔ bi duuru ɲɔgɔn minɛ k'u faga. 62O kɔ, Zonatan ni Simɔn, n'u kɔmɔgɔw tagara kongokolon kɔnɔ, Bɛtibasi, ka dugu nin tomo lalaga k'a lɔ kura ye ka barika don a la. 63Bakidɛsi y'o mɛn tuma min na, a y'a ka kɛlɛdenw bɛɛ lajɛn, k'a kɔfɛmɔgɔw fana wele ko u ka na ale fɛ Zude mara la. 64A tagara Bɛtibasi ko a b'a datugu. A y'a kɛlɛ tile caaman kɔnɔ, ani ka kɛlɛkɛwotorow dilan. 65Zonatan y'a baden Simɔn to dugu kɔnɔ. A ye mɔgɔ damani minɛ ka bɔ n'u ye ka taga kongo kɔnɔ. 66A ye Odomera n'a balimaw kɛlɛ ka se u kɔrɔ, ka se fazirɔnwo fana kɔrɔ, u ka sigiyɔrɔ la. Olu farala Zonatan n'a ka mɔgɔw kan ka kɛlɛ kɛ, u jɛnna ka taga Bakidɛsi kama. 67O la, Simɔn n'a ka mɔgɔw bɔra Bɛtibasi ka kɛlɛkɛwotoro nunu jɛni. 68U ye Bakidɛsi kɛlɛ, ka se a kɔrɔ kosɔbɛ. A tun y'a latigɛ ko a bena u kɛlɛ cogo min na, o ma ɲa, o digira a la kosɔbɛ. 69Zuwifu Alaɲasiranbali minw tun y'a wele ka na mara nin na, a diminin tun be olu kɔrɔ kosɔbɛ. O la, a y'u caaman faga. O kɔ, a y'a latigɛ ka kɔsegi soo.
70Zonatan y'o mɛn tuma min na, a ye mɔgɔw ci a fɛ ka bɛɛn ɲini n'a ye, ani mɔgɔ minw tun minɛna, k'olu labilako ɲanabɔ. 71A ye fɛɛn min ɲini a fɛ, Bakidɛsi sɔnna o ma. A kalila ko a ben'a to ɲasuma na a sii bɛɛ kɔnɔ. 72A tun ye mɔgɔ minw minɛ Zuda mara la, a y'olu segi a ma, ka sɔrɔ ka kɔsegi a ka jamana na. A ma segi ka na zuwifuw ka mara la tugu. 73Kɛlɛ banna ten Isirayɛli jamana kɔnɔ. Zonatan tagara sigi Makimasi. K'a to o yɔrɔ la, a kɛr'a ka mɔgɔw ɲamɔgɔ ye, ka zuwifu Alaɲasiranbaliw faga k'u tunu ka bɔ Isirayɛli jamana na.


text:
Mas 2nan 5
Sirika Naaman ka kɛnɛyako
1- Naaman tun ye Siri masacɛ ka kɛlɛdenw kuntigi ye. A koo tun ka di a matigi ye kosɔbɛ, a tun b'a jati fana, bari Masaba tun ye see di Sirikaw ma ale lo barika la. Nga cɛɛ nin n'a ka kɛlɛden fariya bɛɛ, farisogobana tun b'a la.
2O y'a sɔrɔ Sirika dɔw tun bɔra ka taga ben Isirayɛlidenw kan, ka sungurunin dɔ minɛ. A tagara kɛ Naaman muso ka baaraden ye. 3Loon dɔ, ale y'a fɔ a kuntigi, Naaman muso ye ko: «Ni ne matigi tun be kira gɛrɛfɛ Samari dugu kɔnɔ kɔni, kira nin tun be se k'a kɛ a ka bana be ban.» 4Naaman tagara o fɔ masacɛ ye ko Isirayɛli sunguru nin ko ten. 5Siri masacɛ y'a fɔ a ye ko a ka taga Samari, ko ale bena bataki ci Isirayɛli mara masacɛ ma. Naaman tagara ni warigwɛ kilo kɛmɛ saba, ni sanu kilo bi wɔɔrɔ ɲɔgɔn ye, ani fani ɲanaman deen tan. 6A tagara ni bataki min ye Isirayɛli mara masacɛ fɛ, a tun fɔra o kɔnɔ ko: «Ne be n ka kɛlɛdenw kuntigi Naaman ci i fɛ ni bataki nin ye janko i k'a kɛ a ka bana be ban.» 7Isirayɛli mara masacɛ ye bataki nin kalan ka ban tuma min na, a y'a ka faniw faran k'a fɔ ko: «Ne ye Ala ye wa? Min be to ka mɔgɔw faga, ani ka mɔgɔ kunun wa, n'a be mɔgɔ ci ko n k'o tigi ka farisogobana ban? Aw ka l'a la ko a be sababu le ɲinina ka ne kɛlɛ.»
8Ala ka mɔgɔ Elize y'a mɛn tuma min na ko Isirayɛli mara masacɛ y'a ka faniw faran, a ye cii bila ko u ka ta'a fɔ masacɛ ye ko mun na a y'a ka faniw faran. Ko a k'a bila a ka na ale fɛ, ko a ben'a lɔn ko kira be Isirayɛli mara la.
9O la, Naaman nana n'a ka soow n'a ka wotoro ye, ka na lɔ Elize ka soo daa la. 10Elize ye mɔgɔ bila ka ta'a fɔ a ye ko: «Taga ko Zurudɛn baji la siɲɛ wolonwula, i farisogo bena kɛ a cogokɔrɔ la, i bena saniya.» 11Naaman diminin ye sira minɛ n'a be tagara ka to k'a fɔ ko: «Ne tun b'a miiri ko a tun bena bɔ ka na lɔ ka Masaba a ka Ala daali, ka maga bana nin yɔrɔ la ka ne kɛnɛya. 12O tuma na, Damasi baaw Abana ni Paripari man fisa ni Isirayɛli mara taw ye wa? Ne tun te se ka ko olu kɔnɔ ka kɛnɛya wa?» A kɔsegira n'a be tagara, a dimininba. 13Nga a ka baaradenw gwɛrɛl'a la k'a fɔ a ye ko: «An faa, ni kira tun y'a fɔ i ye ko i ka kogwɛlɛn kɛ, e tun tena o kɛ wa? Sankofɛrɛ a ko i ka taga ko, ko i bena saniya.» 14O la, a jigira ka don Zurudɛn baji kɔnɔ k'a yɛrɛ tunu jii la siɲɛ wolonwula ka kɛɲɛ ni Ala ka mɔgɔ ka fɔta ye. A farisogo kɛra i n'a fɔ denmisɛn ta, a saniyara. 15Naaman n'a kɔmɔgɔw bɛɛ segira ka na Ala ka mɔgɔ fɛ. U sera tuma min na, a tagara lɔ a ɲakɔrɔ k'a fɔ a ye ko: «Sisan, ne y'a lɔn ko Ala wɛrɛ te yɔrɔ si dugukolo kan ni Isirayɛli ta tɛ. O la, i ka boɲafɛn nin minɛ i ka baaraden bolo.» 16Elize y'a jaabi ko: «Ne be baara kɛra Masaba min ye, ale kosɔn, ne tena sɔn ka foyi minɛ.» Naaman y'a daali kosɔbɛ, nga a banna. 17Naaman y'a fɔ a ye ko: «I do banna ko i t'o minɛ. O tuma na, i ka sira di u be bɔgɔ cɛ k'a di ne ma, sofali fila bena se min kɔrɔ. Bari ne, i ka baaraden tena saraka jɛnita, walima saraka wɛrɛ bɔ batofɛn wɛrɛ ye tugu fɔɔ Masaba. 18Masaba ka yafa i ka baaraden ma koo kelen na: Tuma min na ni ne kuntigi be don joo Irimɔn ka soo kɔnɔ janko k'a kunbiri gwan a ɲakɔrɔ, ne fana ka kan ka n kunbiri gwan, bari a b'a bolo tintin ne bolo le kan, ka sɔrɔ k'a kunbiri gwan, Masaba ka sabali ka yafa i ka baaraden ma o la.»
19Elize y'a fɔ a ye ko: «Taga, Ala ka hɛrɛ kɛ i ye.»
Farisogobana be Geyazi minɛ
Naaman bɔnin kɔ Elize kɔrɔ ka janfa dɔɔni, 20Ala ka mɔgɔ Elize ka baaraden Geyazi y'a fɔ a yɛrɛ kɔnɔ ko: «Ne kuntigi y'a nɔgɔya Sirika Naaman nin ye, a tun nana ni boɲafɛn minw ye, a ma sɔn ka foyi minɛ. Masaba kosɔn, ne bena tugu a kɔ, ka dɔ minɛ a fɛ.» 21Geyazi ye sira minɛ ka tugu a kɔ. Naaman y'a bolitɔ ye a kɔ dɔrɔn, a jigira joona joona ka bɔ a ka wotoro kɔnɔ k'a kunbɛn, k'a fɔ a ye ko: «Kɔni a ka di?» 22Geyazi y'a jaabi ko: «A ka di. Ne kuntigi le ye n ci ka n'a fɔ i ye ko kanbelen mɔgɔ fila nana ka bɔ kiraw jɛnkulu la Efarayimu mara kuluyɔrɔ la ka na jigi a fɛ. K'o la, ale b'i daali, i ka warigwɛ kilo bi saba, ani fani ɲanaman fila d'ale ma.» 23Naaman y'a fɔ ko a ka kilo bi wɔɔrɔ minɛ. A y'a wajibiya, ka warigwɛ kilo bi wɔɔrɔ ni fani fila siri bɔɔrɔ fila kɔnɔ, k'o di a ka baaraden fila ma. Olu bilara Geyazi ɲafɛ ka taga n'o ye. 24U tagara se Ofɛli tintin kan tuma min na, Geyazi y'u minɛ u fɛ ka don n'u ye soo kɔnɔ k'u bila. O kɔ, a ye sira di mɔgɔ nunu ma, u tagara. 25A fana tagar'a kuntigi fɛ. Elize y'a ɲininga ko: «I bɔra min, Geyazi?» A ye Elize jaabi ko: «I ka baaraden tun ma taga yɔrɔ si.» 26Elize y'a fɔ a ye ko: «Cɛɛ nin tun be jigira joona joona ka bɔ a ka wotoro kɔnɔ ka na i kunbɛn tuma min na, ne ɲaa tun te aw la wa? Warigwɛ, ni faniw, ani olivuyiriw ni ɛrɛzɛnsunw, ani sagaw ni misiw, ani baaraden cɛmanw ni musomanw minɛwaati le ye nin ye wa? 27Naaman ka farisogobana bena i minɛ, an'i kɔmɔgɔw, tuma bɛɛ.» Sanni Geyazi ka bɔ Elize kɔrɔ, bana nin y'a minɛ, a fari gwɛra parapara.


text:
Dal 80
Isirayɛlidenw marabaga, mɛnni kɛ
1Dɔnkililabagaw kuntigi ka dɔnkili, u ko min ma «Feeren.» Gɔni le be fɔ a latuma na. Azafu ka dɔnkili dɔ.
2- Isirayɛlidenw marabaga, mɛnni kɛ,
e min be Yusufu kɔmɔgɔw mara i ko sagakulu.
E min siginin be *serubɛnw cɛma,
e yɛrɛ yira.
3E ka setigiya yira Efarayimu ni Bɛnzamɛn
ani Manase kɔmɔgɔw ɲana.
E ka wili k'an kisi.
4Ala, a kɛ an be kɔsegi ka na.
E ka makari an na, an bena kisi.
5Masa Ala, Setigi,
e dusu bena suma waati jumɛn,
i be sɔn e ka jama ka daaliliw ma?
6E y'a kɛ an y'an ka dumuni dumu ni ɲaji ye,
ɲaji le y'an ka minfilen fa.
7E y'a kɛ an sigiɲɔgɔnw be kɛlɛla an ka dugukolo kama,
an juguw b'an nɛnina.
8Setigi Ala, a kɛ an ka kɔsegi ka na.
E ka makari an na, an bena kisi.
9Ala, e ye *ɛrɛzɛnsun bɔn Ezipiti jamana kɔnɔ.
E nana siya wɛrɛw gwɛn, k'a tutu.
10E ye yɔrɔ labɛn a kɔrɔ,
a ye lili don ka jamana fa.
11A ye suma kɛ kuluw kan,
a bolow tun kɛra i ko sɛdiriyiribabaw ta.
12A bolow tagara fɔɔ kɔgɔji la,
a bolomisɛnw tagara fɔɔ Efarati baji daa la.
13Mun na e y'a jata yɔrɔ dɔ cɛn?
Tɛmɛbagaw bɛɛ b'a soɲana.
14Kongolɛ b'a halakira,
kongofɛnw bɛɛ y'a kɛ u ka dumuni ye.
15Setigi Ala, kɔsegi ka na sa!
I to sankolo kɔnɔ ka filɛli kɛ,
i ka ɛrɛzɛnsun nin dɛmɛ,
16i ye min tutu, a tanga,
i ye barika don min na.
17Tasuma ye ɛrɛzɛnsun nin jɛni, u y'a tigɛ.
U jalaki ni dimi ye, k'u halaki.
18Mɔgɔ min b'i kinibolo la, o dɛmɛ.
E ye barika don adamaden min na, ale dɛmɛ.
19An tena an kɔɔ sin i ma tugu.
An to nii na, an bena i tanu.
20Masa Ala, Setigi,
a kɛ an be kɔsegi i ma.
E ka makari an na, an bena kisi.


text:
Kɛw 14
Pɔli ni Barinabasi taako Ikoniyɔmu
1Pɔli ni Barinabasi sera Ikoniyɔmu, u donna zuwifuw ka kalanso kɔnɔ fana ka mɔgɔw waaju, fɔɔ zuwifuw ni siya wɛrɛw caaman lara Yezu la. 2Nga zuwifu minw tun ma la a la, olu ye siya wɛrɛw kɔnɔnasu k'u bila balimaw la. 3O le y'a to Pɔli ni Barinabasi ye dɔ fara u ka lafilabɔ kan yen. U jigi tun be Matigi kan. A tun be see d'u ma ka kabako ni taamasiɲɛw kɛ k'a yira k'u ka waajuli ye tiɲɛ ye, o ye a ka nɛɛma koo ye.
4Dugu mɔgɔw tilanna, dɔw tugura zuwifuw kɔ, dɔw tugura cidenw kɔ. 5Zuwifuw ni siya wɛrɛw, ani u ka ɲamɔgɔw labɛnnin tun lo ka Pɔli ni Barinabasi bon ni kabakuruw ye k'u faga. 6Pɔli ni Barinabasi bɔra u ka namara kala ma minkɛ, u dɛnna ka taga Lisitɔrɔ ni Dɛribe ani u lamini na Likawɔni mara la. 7U y'a daminɛ ka Matigi ka kibaru diman fɔ o yɔrɔ nunu na.
Pɔli ni Barinabasi be muruku dɔ kɛnɛya
8O y'a sɔrɔ cɛɛ dɔ tun be Lisitɔrɔ, muruku tun lo kabini a wolotuma. 9Cɛɛ tun b'a tulo malɔra Pɔli ka waajuli la. Pɔli y'a filɛ! A y'a lɔn ko lanaya be cɛɛ la min be se k'a kɛnɛya.
10O la, a y'a kaan kɔrɔta k'a fɔ a ye ko: «Wili ka lɔ i seen kan!»
Cɛɛ panna ka lɔ, ka taama. 11Mɔgɔw ye Pɔli ka koo kɛnin nin ye minkɛ, u pɛrɛnna likawɔnikan na ko: «Batofɛnw y'u yɛrɛ yɛlɛma mɔgɔw ye ka jigi an fɛ.»
12U ye Barinabasi tɔgɔ la ko Zusi, ka Pɔli tɔgɔ la ko Ɛrimɛsi,g bari ale lo tun be to ka kuma. 13Zusi batoso min tun be dugu donda la, o murutigi y'a ɲini jama fɛ ko u ka na ni turaw ani yirifeerenw ye o soo daa la. Bari murutigi ni jama tun b'a fɛ ka saraka bɔ Barinabasi ni Pɔli ye. 14Ciden Barinabasi ni Pɔli y'o faamu tuma min na, u y'u ka faniw faran dusukasi bolo ka pɛrɛn ka boli k'u sɛgɛrɛ k'a fɔ u ye ko: 15- «Aw be mun le kɛra yan ten? Anw t'aw ɲɔgɔn mɔgɔw ye wa? Anw nana kibaru diman fɔ aw ye, janko aw ka faran kofufafu nunu na, k'aw ɲaa sin Nitigi Ala ma, min ye sankolo, ni dugukolo, ani kɔgɔji n'u kɔnɔnafɛnw bɛɛ dan. 16Fɔlɔfɔlɔ, Ala tun ye siyaw bɛɛ to yen, u y'u sago kɛ. 17O bɛɛ n'a ta, a tun b'a yɛrɛ cogoya yira u la, n'a ka koɲumanw ye. A be sanjiɲuman di aw ma, suman be sɔrɔ, aw dusu be diya.»
18Ciden fila nunu ka kuma n'a ta bɛɛ, a kɛra baara ye ka sɔrɔ ka se ka mɔgɔ nunu bali k'u kana olu sɔn i n'a fɔ joo.
19Zuwifu dɔw nana ka bɔ Antiyɔsi,h ani Ikoniyɔmu o tuma na, olu ye jama hakili yɛlɛma fɔɔ u ye Pɔli bon ni kabakuruw ye, o kɔ, u y'a kooro ka taga fili dugu kɔfɛ, u tun b'a miiri ko a sara. 20Nga kalandenw nana lɔ k'a lamini tuma min na, a wilila ka don n'u ye dugu kɔnɔ. O dugusagwɛ, ale ni Barinabasi tagara Dɛribe.
Pɔli ni Barinabasi be kɔsegira Antiyɔsi
21Pɔli ni Barinabasi ye kibaru diman fɔ Dɛribekaw ye, ka kalanden caaman sɔrɔ. O kɔ, u segira ka taga Lisitɔrɔ, ka bɔ yen ka taga Ikoniyɔmu, ani Antiyɔsi.i 22U tun be to ka kalandenw jaa gwɛlɛya k'u ka banba k'u jigi la Yezu kan kosɔbɛ. U tun b'a fɔ kalandenw ye ko: «Wajibi lo fɔɔ an ka tɔɔrɔ kosɔbɛ ka sɔrɔ ka don Ala ka masaya la.» 23U ye ɲamɔgɔw bɔ ka sɔrɔ ka suun don ka Ala daali, k'u kalifa Matigi ma, u jigi lanin be min kan, k'u sigisigi dugu kelen kelen bɛɛ Krista ka jama kunna. 24O kɔ, u ye Pisidi jamana cɛtigɛ ka se Panfili jamana na, 25ka Ala ka kuma fɔ Pɛrizekaw ye. O kɔ, u tagara Atali 26ka kurun ta o yɔrɔ la ka taga Antiyɔsi, u tun ye Ala daali yɔrɔ min na ko a ka ɲumanya k'u bila sira, ka sɔrɔ ka taga baara nin kɛ.
27U sera yen tuma min na, u ye Krista ka jama lajɛn. Ala y'u dɛmɛ ka koo min bɛɛ kɛ, a ye sira di siya wɛrɛw ma cogo min na u ka la Matigi la, u y'o bɛɛ ɲafɔ u ye. 28U ye waati dɔ kɛ o yɔrɔ kalandenw fɛ.


text:
Zud 6
1Jama ye mankan dabila tuma min na, kɛlɛkuntigiw ka jɛnkulu lamini na, Asiri kɛlɛmasa Olofɛrine y'a fɔ Akiyɔri ye jama bɛɛ ɲana, mowabuw fara siya wɛrɛw kan, ko: 2«E Akiyɔri ye jɔn ye do, ani Isirayɛlidenw ye aw minw san, aw ye jɔn ye, ni aw be kirayakuma nin ɲɔgɔn fɔ an ɲana bii? Ko an man kan ka Isirayɛlidenw kɛlɛ, bari u ka Ala bena u tanga. Batofɛn wɛrɛ be yen tugu ni Nabukodonozɔri tɛ wa? Ale lo ben'a ka barikatigiw ci k'u halaki ka bɔ dugukolo kan, u ka Ala tena u kisi. 3Nga anw, Nabukodonozɔri ka baarakɛlaw, an bena se u kɔrɔ yɔrɔnin kelen, u tena se an ka sotigiw kɔrɔ. 4Bari an bena u ɲanaman jɛni, u ka kuluw bena fa u joli la, u ka kɛnɛyɔrɔw bena fa u suuw la. U tena se ka lɔ an ɲa. U bena sa cogojugu la, masacɛ Nabukodonozɔri min ye dugukolo bɛɛ matigi ye, ale ko ten. Bari a kumana, a ka kuma tena kɛ kuma gwansan ye. 5E Akiyɔri, amoni wariɲinila, e ye kuma nin fɔ i ka murutilon na. K'a ta bii ma, i tena ne ɲada ye tugu ni ne ma n dimi bɔ siya nin na, bolibagatɔ minw bɔra Ezipiti. 6Ni ne kɔsegira tuma min na, ne ka kɛlɛdenw ka murujanjanw, ni ne ka kɛlɛkuntigiw ka tamanw bena i sɔgɔ i gɛrɛn na, i bena sɔrɔ mɔgɔmandimininw cɛma ka sa. 7Sisan ne ka mɔgɔw bena taga n'i ye kuluyɔrɔ la, k'i to o yɔrɔ dugu dɔ la. 8I bena to yen ka waati kɔnɔ, i bena halaki ni Isirayɛliden nunu ye. 9I lanin b'a la ko an tena se k'u minɛ minkɛ, kana i ɲaa sisi. Ne kumana, ne ka kuma si tena to kɛbali.»
10Olofɛrine y'a fɔ a ka mɔgɔw ye minw tun b'a ka faniso kɔnɔ k'u ka Akiyɔri minɛ ka taga n'a ye Betuli k'a don Isirayɛlidenw bolo. 11A ka mɔgɔw y'a minɛ ka bɔ n'a ye u ka sigiyɔrɔ la ka taga n'a ye kɛnɛyɔrɔ faan fɛ. U bɔra o yɔrɔ la ka taga kuluyɔrɔ la ka taga se jii bɔyɔrɔ dɔw gɛrɛfɛ, Betuli jukɔrɔ.
12Dugu kɔlɔsilikɛbagaw y'u ye tuma min na, k'u to kulu kunna, u y'u ka kɛlɛkɛminanw ta ka bɔ dugu kɔnɔ. Bɛrɛbonnanw tun b'u bɛɛ bolo. U tora k'u bon ni bɛrɛw ye. U y'u bali ka yɛlɛ. 13Asirikaw dɛnna ka jigi fɔɔ kulu jukɔrɔ. U ye Akiyɔri siri k'a to o yɔrɔ la, ka sɔrɔ ka segi ka taga u matigi fɛ. 14Isirayɛlidenw bɔra u ka dugu kɔnɔ ka jigi ka taga se Akiyɔri ma. U y'a foni ka taga n'a ye Betuli k'a yira u ka dugu ɲamɔgɔw la. 15O waati la, dugu ɲamɔgɔw tun ye Simeyɔn kɔmɔgɔ Mika deen Oziyasi ye, ni Otiniyɛli deen Kabirisi, ani Mɛlikiyɛli deen Karimisi. 16U ye dugu cɛkɔrɔbaw bɛɛ wele. Kanbelenw ni musow bɛɛ girinna ka taga o ɲɔgɔnye la. U ye Akiyɔri bila mɔgɔw bɛɛ cɛma, koo min kɛra, Oziyasi y'a ɲininga o la. 17Olofɛrine n'a ladibagaw tun ye min fɔ u ka ɲɔgɔnye la, a y'o fɔ u ye. Asirikaw ka ɲamɔgɔw ye kuma minw bɛɛ fɔ, ani Olofɛrine ka dabayakumaw bɛɛ Isirayɛlidenw kosɔn, a y'o fɔ. 18Jama y'u kunbiri gwan ka Ala bato. U y'u kaan kɔrɔta kosɔbɛ k'a dali ko: 19«E Matigi, Sankolotigi Ala, i k'u ka ɲadonya filɛ! Makari an na, an ka siya ka dɔgɔyako filɛ! An y'i ta ye, i k'an cogo filɛ bii.» 20O kɔ, u ye Akiyɔri hakili sigi ani k'a fo kosɔbɛ. 21Oziyasi bɔra jama yɔrɔ la ka taga n'a ye a ka soo, ka dumuniba labɛn ale ni cɛkɔrɔbaw ye. U ye Isirayɛli ka Ala dali o suu bɛɛ kɔnɔ, ko a k'u dɛmɛ.


text:
MAKABEW FƆLƆ 14
Demetiriyusi filanan ka saya
1Girɛkiw ka masaya saan 172nan na, masacɛ Demetiriyusi filanan y'a ka kɛlɛdenw lajɛn ka Mɛdi jamana sira minɛ ko a be taga dɛmɛ ɲini waasa ka se ka Tirifɔn kɛlɛ. 2Pɛrɛsi ni Mɛdi masacɛ Arisasi y'a mɛn ko Demetiriyusi donn'a ka mara kɔnɔ tuma min na, a y'a ka kɛlɛkuntigiw dɔ ci ko ale ka ta'a minɛ. 3Ale tagara, a sera Demetiriyusi ka kɛlɛdenw kɔrɔ, ka Demetiriyusi minɛ ka na n'a ye Arisasi fɛ. Arisasi y'a bila kaso la.
Simɔn tanuli
4Jamana tun be hɛrɛ la Simɔn sii bɛɛ la.
A tun b'a ka siya ka hɛrɛ le fɛ.
A ka mɔgɔw sɔnn'a ka fanga ma.
A ye boɲa sɔrɔ u fɛ a sii bɛɛ la.
5A ye tɔgɔba sɔrɔ Zope minɛko la.
A ye Zope kɛ a ka kurunlɔyɔrɔ ye.
Dugukolodennin minw be kɔgɔji cɛma,
a ye olu sira dayɛlɛ a ka mɔgɔw ye.
6A y'a ka siya ka mara boɲa,
a y'a ka fanga sabati jamana kɔnɔ.
7A ye mɔgɔ caaman minɛ kɛlɛ la ka segi n'u ye.
A sera Gazara ni Bɛtisuri, ani Zeruzalɛmu dugu yɔrɔ barikaman kɔrɔ.
Fɛɛn min tun be dugu yɔrɔ barikaman nɔgɔ Ala ɲana,
a y'o bɛɛ bɔ a kɔnɔ.
8Mɔgɔw tun b'u ka dugukolo sɛnɛ hɛrɛ la,
suman tun be sɔrɔ forow kɔnɔ,
yiriw tun be den kɛnɛyɔrɔw la.
9Mɔgɔkɔrɔbaw tun be sigi forobayɔrɔw la,
u bɛɛ tun be hɛrɛ koo fɔ.
Kɛlɛkɛfani ni kɛlɛkɛminan ɲanamanw tun be kanbelenw kaan na.
10A ye dumuni di duguw ma,
a ye kɛlɛkɛminanw d'u ma,
u be se k'u yɛrɛ tanga ni minw ye.
A tɔgɔɲuman bɔra fɔɔ dugukolo daan na.
11A ye kɛlɛ ban ka bɔ jamana kɔnɔ,
Isirayɛlidenw nisɔndiyanin tun lo kosɔbɛ.
12Mɔgɔ kelen kelen bɛɛ tun siginin be a ka *ɛrɛzɛnsun n'a ka torosun kɔrɔ,
mɔgɔ si tun te yen k'u jaa tigɛ.
13U kɛlɛbagaw bɛɛ tun bɔra jamana kɔnɔ,
u tun sera siya wɛrɛw ka masacɛw kɔrɔ.
14A y'a ka siya fantanw bɛɛ dɛmɛ.
A ye Musa ka sariya bato,
ka Alaɲasiranbaliw ni mɔgɔjuguw bɛɛ tunu ka bɔ yen.
15A ye boɲa la Alabatosoba kan.
A ye minan caaman di ka fara Alabatosoba nafolo kan.
Siparitakaw ka bataki
16Ɔrɔmukaw ni Siparitakaw y'a mɛn ko Zonatan sara, u dusu kasira kosɔbɛ. 17Nga u nan'a mɛn fana ko a baden Simɔn kɛra sarakalasebagaw kuntigi ye a nɔɔ na, n'a be Zude mara n'a duguw kunna. 18O la, bɛɛn ni teriya min tun be olu n'a baden Zuda ni Zonatan cɛ, u y'o lakurayako sɛbɛn walaka ziralaman kan k'o ci Simɔn ma. 19U ye walaka nunu kalan jama ɲana Zeruzalɛmu. 20Siparitakaw ye bataki min ci, o filɛ nin ye:
«Siparitakaw n'u ka dugu ɲamɔgɔw be sarakalasebagaw kuntigi Simɔn fo ka zuwifuw ka cɛkɔrɔbaw ni sarakalasebagaw, ani zuwifuw tɔw bɛɛ fo. 21Aw ye mɔgɔ minw ci ka na anw fɛ, aw ye tɔgɔba min sɔrɔ, n'aw jatinin be cogo min na, olu y'o fɔ an ye. U na diyara an ye. 22An y'u ka kuma sɛbɛn jama ka kolatigɛninw sɛbɛ kɔnɔ ko: Zuwifuw ye cidenw bila ka na an fɛ, Antiyokusi dencɛ Numeniyusi ni Zasɔn dencɛ Antipatɛri fɛ, ko u b'u ka teriya lakuraya n'an ye. 23A diyara jama ye k'u minɛ ka ɲa, k'u ka kuma sɛbɛn k'o mara jama ka sɛbɛmarayɔrɔ la, janko Siparitakaw hakili ka to a la. U y'o sɛbɛ ɲɔgɔn kelen sɛbɛn k'a ci sarakalasebagaw kuntigi Simɔn ma fana.»
24Waati dɔ tɛmɛnin kɔ, Simɔn ye Numeniyusi ci Ɔrɔmu ni nigɛkunbɛnnan sanulaman belebele ye, janko k'a yira k'ale sɔnna bɛɛn nin na ni Ɔrɔmukaw ye. A gwiliya tun ye kilo kɛmɛ duuru ye.
Simɔn be kɛ sarakalasebagaw kuntigi ye
25Zuwifuw ye koo nunu mɛn tuma min na, u ko: «An bena mun le kɛ Simɔn n'a deenw ye k'u fo? 26Bari ale n'a badenw, an'a facɛ ka somɔgɔw bɛɛ tora kelen kan. U ye Isirayɛli juguw kɛlɛ k'u gwɛn, k'an ka siya hɔrɔnya.»
O la, u ye sɛbɛnni kɛ walaka ziralamanw kan, k'u nɔrɔ kabakuruw la k'u tutu Siyɔn kulu kan. 27U ye min sɛbɛn, o filɛ nin ye ko:
«Girɛkiw ka masaya saan 172nan na, *Eluli kalo tile tan ni seeginan loon, min ye sarakalasebagaw kuntigi Simɔn ka saan sabanan ye fanga la, ale min kɛra mɔgɔbaba ye Azaramɛli, 28sarakalasebagaw ni jama, ni zuwifuw kuntigiw, ani cɛkɔrɔbaw ye ɲɔgɔnyeba kɛ. K'an to o yɔrɔ la, u y'an hakili jigi koo dɔw la. U ko: 29Kɛlɛ caaman kɛra an ka mara kɔnɔ. Ni kɛlɛ wilila tuma o tuma, Matatiyasi deen Simɔn, Yoyaribu kɔmɔgɔw dɔ, ale n'a badenw sɔnna faratiko ma, ka wili u ka siya juguw kama. U tun b'a fɛ Alabatosoba, ani Musa ka sariya ka to seen kan. U ye boɲaba lase an ka siya ma. 30Zonatan y'an ka siya ka jɛnɲɔgɔnya sabati, a kɛra u ka sarakalasebagaw kuntigi ye, sanni a ka sa. 31Zuwifuw juguw tun b'a fɛ ka don Zude mara la ka cɛnni kɛ, ani ka Alabatosoba halaki. 32O la, Simɔn wilila ka kɛlɛ kɛ a ka siya ye. A y'a yɛrɛ bololafɛn caaman don kɛlɛkɛminanw na k'o di jamana kɛlɛdenw ma, ani ka kɛlɛdenw sara. 33A ye barika don Zude mara duguw la, ani Bɛtisuri, min be jamana daan na, zuwifuw juguw tun b'u ka kɛlɛkɛminanw mara yɔrɔ min na ka kɔrɔ. A ye zuwifuw ka kɛlɛden dɔw to o yɔrɔ la. 34A ye barika don Zope la, min be kɔgɔjida la, ni Gazara, min be Azɔti mara kɔnɔ, u juguw tun siginin be o yɔrɔ min na ka kɔrɔ. A ye zuwifu dɔw sigi o dugu nunu kɔnɔ. U mako tun be fɛɛn o fɛɛn na, k'o bɛɛ mara u kɔnɔ. 35Jama ye Simɔn ka mɔgɔtilenninya ye, o ni a b'a fɛ ka boɲa min lase a ka siya ma. A tun ye min bɛɛ kɛ, o kosɔn, u y'a kɛ u ɲamɔgɔ, ni u ka sarakalasebagaw kuntigi ye, ani a ka tilenninya ni mɔgɔsɔbɛya kosɔn, a ye min yira a ka siya faan fɛ, bari a ka siya ka kunkɔrɔta tun y'a haminako ye tuma bɛɛ. 36A ka tile la, a sera ka siya tɔw gwɛn ka bɔ Zude mara kɔnɔ, ni minw tun be Dawuda ka ciin kɔnɔ Zeruzalɛmu, minw tun ye dugu yɔrɔ barikaman nin lɔ u yɛrɛ ye. U tun be to ka bɔ yen ka taga Alabatosoba lamini nɔgɔ, k'a ka senumanya cɛn sɔbɛ la. 37Simɔn ye zuwifu kɛlɛden dɔw to o yɔrɔ la, ka barika don a la jamana ni dugu ka hɛrɛ kosɔn. A ye dɔ fara Zeruzalɛmu laminikogo jaɲa kan fana.
38O kɔ, masacɛ Demetiriyusi filanan y'a yira ko a sɔnna Simɔn ka kuntigiya ma sarakalasebagaw kunna. 39A y'a kɛ masacɛ ka mɔgɔsɔbɛw dɔ ye, k'a boɲa kosɔbɛ. 40A tun y'a mɛn ko Ɔrɔmukaw be zuwifuw minɛ i n'a fɔ u teriw, n'u jɛnɲɔgɔnw n'u balimaw. K'u tun ye Simɔn ka cidenw minɛ ka ɲa fana. 41Ko sarakalasebagaw ni zuwifu tɔw tun sɔnna Simɔn n'a ka soo ka kɛ u ɲamɔgɔ ni sarakalasebagaw kuntigi ye kudayi fɔɔ kirasɔbɛ ka sɔrɔ. 42U ye Simɔn kɛ u ka kɛlɛkuntigi ye, ni Alabatosoba ɲamɔgɔ ye. Ale tun ka kan ka Alabatosoba baarakuntigiw woloma, ani jamana ɲamɔgɔw, ni kɛlɛkɛminanw ɲamɔgɔw, ni dugu barikamanw taw. 43O la, Simɔn kɛra Alabatosoba ɲamɔgɔ ye. Bɛɛ tun ka kan ka mɛnni kɛ a fɛ, jamana ka sɛbɛw bɛɛ tun ka kan ka labɛn a tɔgɔ la. A tun be se ka faniwulen don, ka masirifɛn sanulamanw nɔrɔ a ka fani kan. 44Jama cɛma, ni sarakalasebagaw cɛma, mɔgɔ si tun te se ka koo nunu si ban, walima k'a ka fɔta sɔsɔ, walima ka ɲɔgɔnye kɛ jamana kɔnɔ n'a ma o sira di. U tun man kan ka faniwulen don, walima ka masirifɛn sanulaman don u kaan na. 45Ni mɔgɔ o mɔgɔ ma koo nunu bato, u ka kan k'o tigi ɲaa gwan. 46Jama bɛɛ sɔnna k'o see di Simɔn ma. 47Simɔn sɔnna ka kɛ sarakalasebagaw kuntigi ye, ni kɛlɛkuntigi, ni sarakalasebagaw ni zuwifu tɔw ɲamɔgɔ ye, ka bila jama bɛɛ kunna.
48Zuwifuw y'a latigɛ ka kuma nin sɛbɛn walaka ziralamanw kan, k'u bila Alabatosoba luu kɔnɔ, u be se ka ye yɔrɔ min na. 49Ko u bena kuma nin sɛbɛn tugu siɲɛ damani k'o sɛbɛnni mara Alabatosoba nafolo marayɔrɔ la Simɔn n'a deenw bolo kɔrɔ.»


text:
Dal 106
Isirayɛlidenw ka murutikow
1- Masaba ka tanu!
Aw k'a makiri bari a ka ɲi,
a ka ɲumanya te ban abada.
2Jɔn le bena Masaba ka kobabaw fɔ?
Jɔn ben'a makiri?
3Mɔgɔ minw b'a ka sariyaw mara
ka tilenninyako kɛ,
o tigi dangamunin lo.
4E hakili to ne la e ka jama dɛmɛwaati la, Masaba.
Ne kisi n'u ye
5janko ne ka se k'i ka mɔgɔwolomaninw ka dagamu tɔnɔ ye,
ka se ka nisɔndiya n'i ka jama ye,
ka kunkɔrɔta sɔrɔ n'u ye.
6An ye kojugu kɛ i ko an faaw.
An filila, an jalakinin lo.
7- K'an faaw to Ezipiti, u tun ma a ka kabakow faamu,
u ma u hakili to a ka koɲuman caaman na.
U murutira Buruku kɔgɔji kɔrɔ.
8Nga a y'u kisi a yɛrɛ tɔgɔ kosɔn.
A y'u kisi janko k'a ka setigiya yira.
9- A ye Buruku kɔgɔji nin bagabaga, ale jara.
A y'a kɛ u tɛmɛna jii cɛma i ko kongokolon.
10A y'u kisi u kɔniyabagaw ma.
A y'u bɔsi u juguw bolo.
11Jii y'u kɛlɛbagaw dumu,
hali mɔgɔ kelen ma to.
12- O tuma na, u lar'a ka kuma na,
u ye dɔnkili la k'a tanu.
13Nga u ɲinɛna joona joona a ka kɛtaw kɔ.
U m'a ka kolatigɛnin laban kɔnɔ u faan fɛ.
14- K'u to kongokolon kɔnɔ, nigɛjugu y'u minɛ.
U ye Ala kɔrɔbɔ yen.
15U tun ye fɛɛn min daali, a y'o d'u ma,
o kɔ, a y'a kɛ u fasara.
16- K'u to kongokolon kɔnɔ, Musa keliya y'u minɛ.
Ala ka baarakɛla wolomanin Arɔn keliya y'u minɛ fana.
17Dugukolo pɛrɛnna ka Datan kunu.
A ye Abiramu n'a ka mɔgɔw datugu.
18Tasuma y'u jɛni.
Tasuma ye mɔgɔjuguw jɛni.
19- U ye misiden jaa lalaga *Orɛbu kulu kɔrɔ.
U y'u kunbiri gwan jaa dilannin nin kɔrɔ.
20Ala min tun ye u ka boɲa ye,
u y'a falen misi jaa la, binɲimifɛn.
21U ɲinɛna Ala kɔ, u kisibaga.
Ale min tun ye kabakow kɛ Ezipiti.
22A ye kabakow kɛ Kamu ka mara kɔnɔ.
A ye kobabaw kɛ Buruku kɔgɔji kɔrɔ.
23Masaba tun y'a fɔ ko a bena u halaki,
a ka mɔgɔ wolomanin Musa y'a daali.
A y'a daali ko a ka sabali, ko a kana u halaki.
24- U ye jamanaɲuman lɔgɔbɔ,
u ma la Ala ka fɔta la.
25U tora ka ŋunuŋunu u ka fanisow kɔnɔ,
u ma Masaba ka fɔta bato.
26Masaba y'a bolo wili u kama
janko k'u halaki kongokolon kɔnɔ.
27- A b'a fɛ k'u kɔmɔgɔw halaki siya wɛrɛw cɛma,
k'u jɛnsɛn jamana wɛrɛw la.
28- Bari u tun nɔrɔla Baalipewɔri la,
u ye sukɔrɔw ka sarakaw dumu.
29U y'a kɛ Masaba dimina u ka kɛwali kama,
o la, banajugu dɔ donna u cɛma.
30Pinasi wilila k'o koo ɲanabɔ,
o la, bana nin lɔra.
31A kɛra mɔgɔtilennin ye o le kama.
A be jati o ye hali fɔɔ ka taga se waati nata mɔgɔw fɛ.
32- U y'a kɛ Ala dimina Meriba jii gɛrɛfɛ.
O le nana ni sɛgɛn ye Musa ma.
33U y'a hakili ɲagami kosɔbɛ.
Musa ye kuma fɔ a ma miiri min na.
34- Masaba tun ko u ka siya minw halaki,
u ma sɔn k'olu halaki.
35U sigira ka ɲagami ni siya wɛrɛw ye,
u ye olu ka kɛwaliw dege.
36U ye olu ka joow sɔn,
o kɛra jaan ye u seen kɔrɔ.
37- U y'u dencɛw n'u denmusow bɔ sarakaw la
batofɛnw ye.
38- U ye mɔgɔw faga gwansan,
u y'u dencɛw n'u denmusow faga.
U ye Kanaan joow sɔn n'u ye,
jamana nɔgɔra o mɔgɔfaga nin kosɔn.
39U y'u yɛrɛ nɔgɔ n'u ka kɛwaliw ye.
U kɛra kakalaw ye u ka koo kɛcogo fɛ.
40- O la, Masaba dimin'a ka jama kɔrɔ,
a ka mɔgɔw koo goyar'a ye.
41A y'u don siya wɛrɛw bolo,
u kɔniyabagaw ye kuntigiya kɛ u kan.
42U juguw y'u tɔɔrɔ,
u majigira u kɔrɔ.
43A tun be to k'u bɔsi waati dɔ,
nga u y'u yɛrɛ kɛ murutibagaw ye.
O la, u be tila ka don u ka filiw la tugu.
44Nga n'u kasira Masaba nɔɔ fɛ,
ale b'u lamɛn.
45A b'a hakili jigi a ka layidu la.
A be makari u la a ka ɲumanya kama.
46K'a kɛ u minɛbagaw be makari u la.
47- Masaba an ka Ala, e k'an kisi.
An bɔsi siya wɛrɛw bolo k'an lajɛn,
janko an k'i tanu
ka boɲa la i tɔgɔ senuman kan.
48Masaba, Isirayɛli ka Ala ka tanu tuma bɛɛ.
Jama bɛɛ k'a fɔ: «Amiina!»
Masaba ka tanu.


text:
Kok 3
Levi kɔmɔgɔw ka baara
1Musa ni Arɔn kɔmɔgɔw filɛ nin ye, tuma min na Masaba tun be kuma Musa fɛ Sinayi kulu kan.
2- Arɔn dencɛw tɔgɔ filɛ: Nadabu le ye deen fɔlɔ ye, Abiyu ni Eleyazari ni Itamari ka tugu. 3U tun ye tulu mɔn Arɔn deen minw na k'u don sarakalasebaara la, n'u tun b'a kɛra, olu tɔgɔ filɛ: 4- Nadabu ni Abiyu tun nana ni takami dɔ ye Masaba ɲakɔrɔ min y'a tana ye, o la, olu sara yen kongokolon kɔnɔ Sinayi kulu gɛrɛfɛ. U tun ma deenw sɔrɔ fɔlɔ. Eleyazari ni Itamari le tora k'o baara kɛ u facɛ Arɔn kɔrɔ.
5Masaba y'a fɔ Musa ye ko: 6«A to Levi kɔmɔgɔw ka gwɛrɛ ka na to sarakalasebaga Arɔn kɔrɔ ka to k'a dɛmɛ baara la. 7U bena to k'a dɛmɛ ka baara kɛ jama bɛɛ ye Ɲɔgɔnkunbɛn fanibugu ɲafɛ, ani k'a kɔnɔnabaara kɛ. 8Olu le bena to k'a kɔnɔnaminanw bɛɛ kɔlɔsi, ani ka Isirayɛlidenw ka baara kɛ u ye fanibugu kɔnɔ. 9I bena Levi kɔmɔgɔw di Arɔn n'a deenw ma. U bena to a bolo kan Isirayɛlidenw tɔgɔ la. 10A to Arɔn n'a deenw dama ka sarakalasebaara kɛ. Ni mɔgɔ wɛrɛ gwɛrɛla o yɔrɔ la, o tigi bena faga.»
11Masaba y'a fɔ Musa ye tugu ko: 12«Ayiwa, ne ye Levi kɔmɔgɔw ta Isirayɛlidenw cɛma k'u kɛ n taw ye, Isirayɛlidenw dencɛ fɔlɔw nɔɔ na. U bena kɛ ne taw ye. 13- Bari, deen fɔlɔw bɛɛ ye ne taw ye. Loon min na ne ye Ezipitikaw deen fɔlɔw bɛɛ faga, o waati la, ne ye Isirayɛlidenw deen fɔlɔw kɛ n yɛrɛ ta ye. Adamadenw ta, ni begɛnw ta fana, u bɛɛ ye ne taw ye. Ne le ye Masaba ye.»
Levi kɔmɔgɔw jatiko fɔlɔ
14Masaba kumana Musa fɛ kongokolon kɔnɔ Sinayi kulu gɛrɛfɛ ko: 15«Levi kɔmɔgɔw jati gwaaw kɔnɔ, ani fadenyabolo la. I ka cɛdenw jati, k'a ta kalokelendenw ma fɔɔ ka yɛlɛ sanfɛ.» 16Masaba y'a ɲini Musa fɛ cogo min na, a y'u jati ka kɛɲɛ n'a ka fɔta ye ten.
17Levi dencɛw tɔgɔ filɛ: Gɛrisɔn ni Keyati ani Merari. 18Gɛrisɔn deenw ka fadenyabolow ye Libini ni Simeyi kɔmɔgɔw ye. 19Keyati deenw taw ye Amuramu ni Yiseyari ni Eburɔn ani Uziyɛli kɔmɔgɔw ye. 20Merari deenw taw ye Mali ni Musi kɔmɔgɔw ye. Fadenyabolo minw bɔra Levi la, olu ye nin ye, gwatigi gwatigi.
21Fadenyabolo fila bɔra Gɛrisɔn na, Libini ta, ani Simeyi ta. 22Olu fɛ, cɛden minw tɔgɔ sɛbɛnna k'u jati, k'a ta kalokelendenw ma fɔɔ ka yɛlɛ, olu kɛra mɔgɔ waa wolonwula ni kɛmɛ duuru (7 500) ye. 23Fadenyabolo minw bɔra Gɛrisɔn na, olu sigira fanibugu kɔfɛ tileben fɛ. 24U ka gwatigi tun ye Layɛli dencɛ Eliyazafu ye. 25U ka baara tun ye min ye Ɲɔgɔnkunbɛn fanibugu kɔnɔ, o tun ye a kɔlɔsiko ye: fanibugu yɛrɛ, n'a birifani, ani a dalafani. 26Luu min tun be fanibugu ni sarakabɔyɔrɔ lamini, o luu faniw n'a dalataw, ani fanibugu sirijuruw, olu kɔlɔsiko tun b'u bolo fana.
27Fadenyabolo minw bɔra Keyati la, o ye Amuramu ni Yiseyari ni Eburɔn ani Uziyɛli taw ye. 28Cɛden daa min sɔrɔla olu fɛ, o kɛra mɔgɔ waa seegi ni kɛmɛ wɔɔrɔ (8 600) ye, k'a ta kalokelendenw ma fɔɔ ka yɛlɛ. Olu le kɛra Masaba ka yɔrɔ kɔlɔsibagaw ye. 29Fadenyabolo minw bɔra Keyati la, olu tun sigira fanibugu worodugu ɲafan fɛ. 30U ka gwatigi tun ye Uziyɛli dencɛ Elisafan ye. 31Ala ka layidu taamasiɲɛ kɛsu marako tun be olu bolo, ni buruw bilayɔrɔ, ani fitinɛ, ni sarakabɔyɔrɔw, ani Masaba ka yɔrɔ baarakɛminanw, ni soo nin cɛtigɛfani. Fɛɛn o fɛɛn tun be yen, o marako tun be u bolo. 32Levi kɔmɔgɔw ɲamɔgɔba tun ye sarakalasebaga Arɔn dencɛ Eleyazari ye. Mɔgɔ minw tun be Masaba ka yɔrɔ kɔlɔsi, ale lo tun be olu kunna.
33Fadenyabolo minw bɔra Merari la, o ye Mali ni Musi taw ye. 34Cɛden minw tɔgɔ sɛbɛnna jatili la, k'a ta kalokelendenw ma fɔɔ ka yɛlɛ, olu kɛra mɔgɔ waa wɔɔrɔ ni kɛmɛ fila (6 200) ye. 35U ka gwatigi tun ye Abiyayili dencɛ Suriyɛli ye. Olu tun sigira fanibugu nin kɔgɔdugu ɲafan fɛ. 36U ye fanibugu lɔgɔw kɔlɔsiko don olu le bolo, n'a banabiriw, n'a tutunanw, n'u jusigilanw, n'a baaraminanw bɛɛ. A lɔminanw bɛɛ kɔlɔsiko tun be olu le bolo, 37ani tutunan minw tun kɛra ka luu lamini, n'u jusigilanw, ani gweenw ni juruw.
38Musa ni Arɔn n'a deenw tun sigira Masaba ka sigiyɔrɔ ɲafɛ, kɔrɔn fɛ. O kɔrɔ ko u tun be Ɲɔgɔnkunbɛn fanibugu tilebɔ fɛ. U tun be to ka janto Ala ka yɔrɔ nin na, Isirayɛlidenw tɔgɔ la. Ni mɔgɔ wɛrɛ tun gwɛrɛl'a la, ale be faga.
39Musa ni Arɔn ye Levi kɔmɔgɔ minw jati ka kɛɲɛ n'u ka fadenyabolow ye, i ko Masaba tun y'a fɔ cogo min na, k'a ta kalokelendenw ma fɔɔ ka yɛlɛ, olu bɛɛ lajɛnnin kɛra cɛden waa mugan ni fila (22 000) ye.
Deen fɔlɔw kunmabɔko
40Masaba y'a fɔ Musa ye ko: «Deen fɔlɔ minw ye cɛmanw ye, olu bɛɛ jati Isirayɛlidenw cɛma, k'a ta kalokelendenw ma fɔɔ ka yɛlɛ, k'u tɔgɔ sɛbɛn. 41O kɔ, i ka Levi kɔmɔgɔw bila ne Masaba ye, Isirayɛlidenw deen fɔlɔw bɛɛ nɔɔ na, k'u ka begɛnw bila ne ye Isirayɛlidenw ta bɛɛ nɔɔ na.» 42Musa ye Isirayɛlidenw deen fɔlɔ cɛmanw bɛɛ jati ka kɛɲɛ ni Masaba ka fɔta ye. 43Dencɛ fɔlɔ minw tɔgɔ sɛbɛnna jatili la k'a ta kalokelendenw ma fɔɔ ka yɛlɛ, olu kɛra mɔgɔ waa mugan ni fila ani kɛmɛ fila ni bi wolonwula ni saba (22 273) ye.
44Masaba y'a fɔ Musa ye tugu ko: 45«Levi kɔmɔgɔw bila ne ye, Isirayɛlidenw dencɛ fɔlɔw bɛɛ nɔɔ na, k'u ka begɛnw bila ne ye Isirayɛlidenw ta nɔɔ na. Levi kɔmɔgɔw bena kɛ ne ta ye. Ne le ye Masaba ye. 46Mɔgɔ kɛmɛ fila ni bi wolonwula ni saba minw tora Isirayɛlidenw dencɛw la, ni Levi kɔmɔgɔw ta ma u labɔ, 47i ka warigwɛ kuru duuru duuru minɛ u kelen kelen bɛɛ tɔgɔ la, min be bɛn garamu tan ma, ne Masaba ka sigiyɔrɔ warigwɛ kuru jaticogo la. 48Isirayɛlidenw deen fɔlɔ cɛman mɔgɔda min tɛmɛna Levi kɔmɔgɔw ta kan, i ka olu kunmabɔwari minɛ k'o di Arɔn n'a deenw ma.»
49Minw tun tɛmɛna Levi kɔmɔgɔw mɔgɔda kan, Musa ye olu kunmabɔwari minɛ. 50A ye wari min minɛ Isirayɛlidenw deen fɔlɔ cɛmanw tɔgɔ la, o tun kɛra warigwɛ kuru waa kelen ni kɛmɛ saba ni bi wɔɔrɔ ani duuru (1 365) ye, Masaba ka sigiyɔrɔ warigwɛ jaticogo la. 51Masaba y'a ɲini Musa fɛ cogo min na, a y'o wari di Arɔn n'a deenw ma ka kɛɲɛ ni Masaba ka fɔta ye.


text:
Bɔk 23
Kana mɔgɔ bɔ mɔgɔ la
1- «Aw kana kuma lakali min te tiɲɛ ye. Aw kana galon tigɛ ka kojugukɛla dɛmɛ.
2«Aw kana tugu jama kɔ ka kojugu kɛ. N'aw be seereya kɛ kiti tigɛyɔrɔ la, aw kana tugu jama kɔ ni namarako lo.
3- «Aw kana fantan dɛmɛ cogo bɛnbali la a ka kiti koo la.
4- «N'aw y'aw jugu ka misi, walima a ka fali ye, n'a tunun'a fɛ, aw k'a minɛ ka n'a d'a ma. 5Mɔgɔ min b'aw kɔniya, n'aw y'o tigi ka fali ye, a benna ni doni ye a kɔɔ la, aw kan'a ye k'a to yen, aw k'a dɛmɛ k'a wili.
6- «Aw kana aw ka dɛsɛbagatɔw tɔɲɔ kiti koo la.
7«Aw kana sɔn galon koo la abada. Aw kana mɔgɔ jalakibali, walima mɔgɔtilennin faga, bari ne tena tiɲɛ di kojugukɛla ma. 8Bonyafɛn min b'aw daa siri, aw kana sɔn k'o minɛ, bari o be mɔgɔ hakili yɛlɛma, a te se ka tiɲɛ fɔ, a be mɔgɔtilennin ka kuma jɛngɛ.
9- «Aw kana lonan tɔɔrɔ. Lonanya ye min ye, aw yɛrɛ b'o lɔn, bari aw tun ye lonanw ye Ezipiti jamana na.
Lafiɲɛsan ni lafiɲɛlon koo
10- «Aw ka sɛnɛ kɛ aw ka forow kɔnɔ saan wɔɔrɔ kɔnɔ, ka suman tigɛ. 11Nga a saan wolonwulanan na, aw k'a tigɛ k'a to yen. Dɛsɛbagatɔ minw b'aw cɛma, olu bena se ka dumuni sɔrɔ a kɔnɔ. N'a tɔɔ tora, kongosogow bena se k'o dumu. Aw k'o ɲɔgɔn kɛ aw ka *ɛrɛzɛnforo n'aw ka olivuforow la fana.
12- «Aw ka baara kɛ tile wɔɔrɔ kɔnɔ, nga tile wolonwulanan na, aw ka lafiɲɛ janko aw ka misi, n'aw ka fali, n'aw ka jɔɔn, n'aw ka lonan ka se ka lafiɲɛ fana.
13«Ne ye koo minw fɔ aw ye, aw ka jija k'olu bɛɛ bato. Aw kana dɛmɛ ɲini joo si fɛ, aw kan'a to u tɔgɔ ka mɛn aw daa la.
Ɲanagwɛ saba koo
14- «Aw ka ɲanagwɛ kɛ ne tɔgɔ la siɲɛ saba, saan o saan. 15- Aw ka *Buru funubali ɲanagwɛ kɛ tile wolonwula kɔnɔ, ka buru dumu, fununan te min na, i ko ne y'a fɔ aw ye cogo min na. Aw k'o kɛ a waati latigɛnin na *Abibu kalo la, bari aw bɔra Ezipiti o kalo le la. Mɔgɔ si bololakolon kana na ne ɲakɔrɔ.
16- «Aw ye fɛɛn minw sɛnɛ aw ka foro la, aw ka na ni olu deen fɔlɔw ye ka Sumantigɛ ɲanagwɛ kɛ. Aw ka Sumanladon ɲanagwɛ kɛ saan yɛlɛmatuma na, aw ka suman ladontuma na. 17O la, cɛɛw bɛɛ ka ɲɔgɔn lajɛn Matigi, Masaba ɲakɔrɔ siɲɛ saba, saan o saan.
18«Fununan be buru min na, aw kana o ni begɛn joli fara ɲɔgɔn kan k'o kɛ saraka ye ne ma. Saraka min bɔra ne ye ɲanagwɛ la, o sogo tulu kana si.
19- «Aw ka na n'aw ka sɛnɛfɛn deen fɔlɔw ye ne Masaba aw ka Ala ka soo kɔnɔ.
«Aw kana baden tobi a bamuso sinji la.
Layidu ni ladiliw
20«A filɛ, ne bena mɛlɛkɛ bila aw ɲa k'aw mara sira la ani ka taga n'aw ye ne ka yɔrɔ labɛnnin na. 21Aw ka mɛnni kɛ a fɛ ka sɔn a ta ma. Aw kana muruti a ma. Ne le y'a ci minkɛ, a tena aw ka murutili yafa. 22N'aw be mɛnni kɛ a fɛ ka ɲa, ne be fɛɛn o fɛɛn fɔ aw ye, n'aw b'o bɛɛ bato, o tuma na, aw juguw bena kɛ ne juguw ye, aw kɛlɛbagaw bena kɛ ne kɛlɛbagaw ye.
23«Ne ka mɛlɛkɛ bena bila aw ɲa ka taga n'aw ye ka don amoriw ni itiw ni periziw ani kanaanw ni iviw ani zebuziw ka jamana na, ne bena olu halaki. 24Aw kana aw kunbiri gwan u ka joow kɔrɔ, aw kana u sɔn. Aw kana u ka batoli kɛcogo ladege. Aw k'u ka joo nunu halaki. Aw k'u ka jokabakuruw ci. 25Aw ka baara kɛ ne Masaba aw ka Ala ye. N'aw y'o kɛ, ne bena aw ka dumuniko, n'aw ka jiko nɔgɔya, ani k'aw kisi bana ma. 26Muso si kɔnɔ tena cɛn, muso si tena to wolobali ye aw ka jamana kɔnɔ fana. Ne bena aw sii caya.
27«Aw be tagara siya minw fɛ, ne bena siranya bila olu bɛɛ la, ka ɲagami don u fɛ, ani k'a kɛ aw juguw bɛɛ be boli aw ɲa. 28Ne bena dondolibabaw bila aw ɲa janko olu ka iviw ni kanaanw ani itiw gwɛn ka bɔ aw ɲa. 29Nga ne tena u gwɛn ka bɔ aw ɲa saan kelen dɔrɔn kɔnɔ, n'o tɛ, jamana bena kɛ yɔrɔlakolon ye, waraw bena caya aw kama. 30Ne bena u gwɛn ka bɔ aw ɲa dɔɔni dɔɔni sanni aw ka caya ka se ka jamana nin bɛɛ minɛ. 31Ne bena aw ka jamana daan bɔ, k'a daminɛ Buruku kɔgɔji ma fɔɔ ka ta'a bila filisi jamana Kɔgɔji ma, ani ka bɔ kongokolon na, fɔɔ ka taga se Efarati baji daa la. Ne bena jamana nin mɔgɔw don aw bolo, aw bena u gwɛn ka bɔ aw ɲa. 32Aw kana bɛn n'u ye, aw kana dajuru ta u ka joow ye. 33Aw kana sɔn u ka sigi aw ka jamana na. N'o tɛ, u ben'a kɛ aw be ne hakɛ ta, bari n'aw y'u ka joow sɔn, o bena kɛ jaan ye k'aw minɛ, siga t'o la.»


text:
Dal 50
Ala le be kiti tigɛ
1Azafu ka dɔnkili dɔ.
Ala kumana, Masa Ala kumana.
A ye dugukolo mɔgɔw bɛɛ wele,
k'a ta kɔrɔn fɛ fɔɔ ka taga se tileben fɛ.
2*Siyɔn min ye duguɲuman ye,
Ala be manamana yen i ko tile.
3An ka Ala be nana, a tena je.
Tasuma fariman b'a ɲafɛ,
sanfɔɲɔba b'a laminina.
4A be sankolo ni dugukolo welela
janko k'a ka jama kiti.
5A ko: «Aw ka ne ka jama lajɛn,
minw bɛnna ni ne ye saraka sababu la.»
6Sankolo y'a ka tilenninya fɔ ko:
«Kititigɛbaga ye Ala le ye.»
7«Ne ka jama, aw ye mɛnni kɛ, ne bena kuma.
Isirayɛlidenw, ne bena aw ka fili fɔ.
Ne ye Ala ye, aw ka Ala.
8Ne t'aw jalaki aw ka sarakaw kama dɛ.
Aw ka saraka jɛnitaw be ne ɲakɔrɔ tuma bɛɛ.
9Ne tena tura minɛ aw fɛ tugu.
N tena bakɔrɔninw bɔ aw ka babon kɔnɔ fana.
10Bari kongosogow bɛɛ ye ne ta ye,
kuluw kan sogo caaman nunu ye ne ta ye.
11Ne be kɔnɔw bɛɛ lɔn.
Begɛnw ni kongofɛnw bɛɛ ye ne ta ye.
12Ni kɔngɔ tun be ne na,
ne tun tena o fɔ aw ye do,
bari diɲɛ ye ne ta ye, a n'a kɔnɔfɛnw.
13Ne be turaw sogo ɲimi wa?
Ne be bakɔrɔnin joli min wa?
14Min ka di n ye, o ye i ka foli saraka bɔ ne Ala ye.
E ka jija k'i ka dajuru sara ne Fɛɛn bɛɛ kuntigi ye.
15I ka ne daali i degun loon na,
ne bena i bɔ, e bena ne boɲa.»
16Nga Ala b'a fɔ mɔgɔjugu ye ko:
«Ele min be ne ka sariyaw lɔn ka to k'u fɔ,
ele min be to ka an ka bɛɛn koo fɔ,
o be mun le ɲa sa?
17K'a sɔrɔ i be ban ladili la,
ka ne ka kuma bila kɔfɛ.
18E mana soon ye, i b'i niin don ale fɛ.
E b'i niin don kakalaw fana fɛ.
19Kumajugu dɔrɔn le b'i daa la.
E ka kuma ye galon dama ye.
20I be to k'i balima kɔrɔfɔ,
e b'i baden tɔgɔ cɛn.
21E b'o koo le kɛra. Ne jera k'i to.
E be miiri ko ne ni ele ye kelen ye.
Nga ne bena i jalaki k'i ka kojugu bɛɛ yira i la.
22Aw minw be ɲinɛ ne Ala kɔ,
aw ka ne ka kuma nin faamu ka ɲa.
N'o tɛ, n bena aw halaki,
mɔgɔ te se ka n bali.
23Mɔgɔ min ka saraka ye foli ta ye,
o tigi le be ne boɲana.
Mɔgɔ min be taama ka ɲa,
ne Ala bena o tigi le kisi.»


text:
Luka 19
Yezu be taga Zase ka soo
1Yezu sera Zeriko. A tun be dugu cɛtigɛra tuma min na, 2lɛnpominɛlaw ka kuntigi dɔ tun be yen, a tɔgɔ ko Zase. Nafolobatigi tun lo. 3A tun b'a fɛ k'a ɲaa la Yezu kan k'a lɔn, nga a tun te se k'a ye jama kosɔn, bari ale Zase tun ka surun. 4A dɛsɛra ka boli ka taga yɛlɛ torosun dɔ kan ɲafɛ waasa a ka se ka Yezu ye, bari a tun ka kan ka tɛmɛ yen. 5Yezu sera o yɔrɔ la tuma min na, a y'a ɲaa kɔrɔta k'a fɔ a ye ko: «Zase, jigi joona joona. Wajibi lo ne ka jigi i ka soo bii.»
6Zase jigira joona joona ka taga n'a ye a ka soo ni nisɔndiya ye. 7Mɔgɔ minw bɛɛ ye u taatɔ ye, u tun be ŋunuŋunu ko: «Cɛɛ nin be tagara jigi hakɛkɛla fɛ.»
8Nga Zase y'a fɔ Matigi ye ko: «Matigi, sisan ne bena n ka nafolo tilancɛ di fantanw ma, ni ne ye mɔgɔ min namara, ne bena o ɲɔgɔn naani segi a tigi ma.»
9O la, Yezu ko: «Kisili sera soo nin kɔnɔ bii, bari ale fana ye Ibrayima ka deen dɔ ye. 10- Mɔgɔ Dencɛ nana ka mɔgɔ tununinw lo yaala k'u kisi.»
Masacɛ dɔ ka deen talen
(Mat 25.14-30)
11Mɔgɔ minw tun be Yezu lamɛnna, olu kɔni tun be miirila ko Ala ka masaya tun bena yira o waati yɛrɛ la. O y'a sɔrɔ, a tun surunyana Zeruzalɛmu na, o la, Yezu ye talen la u ye 12ko: «Masacɛ dɔ ka deen tagara jamanajan dɔ la masacɛw bɛɛ kuntigi fɛ k'a fɔ a ye ko n'a ye sira di, ale b'a fɛ ka sigi a facɛ nɔɔ na masaya la. N'a ye sira sɔrɔ o yɔrɔ la, a be kɔsegi a yɛrɛ ka dugu la ka sigi masaya la. 13Sanni a ka taga, a y'a ka baaradenw mɔgɔ tan wele ka sanukuru kelen kelen di u kelen kelen bɛɛ ma k'a fɔ u ye k'u ka jago kɛ n'o ye fɔɔ ale ka taga ka na. 14Nga a koo tun man di a ka jamana mɔgɔw ye. A taanin kɔ, olu ye mɔgɔw bila ka taga fɔ masacɛba ye k'olu t'a fɛ cɛɛ nin be kɛ u ka masa ye.
15«O n'a ta bɛɛ, masacɛba sɔnna ko a ka kɛ masacɛ ye. O kɔ, a segira ka ta'a ka jamana na. A tun ye sanukuru di a ka baaraden minw ma, a ye mɔgɔ bila ka taga olu wele. U ye tɔnɔ minw sɔrɔ, a tun b'a fɛ k'o lɔn. 16Baaraden min kɔnna ka na, ale y'a fɔ masacɛ ye ko: ‹I ye sanukuru min di ne ma, ne y'a ɲɔgɔn tan sɔrɔ tɔnɔ ye.› 17Masacɛ y'a fɔ a ye ko: ‹O ɲana, i ye baaradenɲuman ye. I kɛra mɔgɔsɔbɛ ye kofitini na minkɛ, n b'i sigi dugu tan kunna.› 18Baaraden min tugura, ale y'a fɔ masacɛ ye ko: ‹I ye sanukuru min di ne ma, ne ye a ɲɔgɔn duuru sɔrɔ tɔnɔ ye.› 19Masacɛ y'a fɔ o fana ye ko: ‹N b'i sigi dugu duuru kunna.›
20«Dɔ wɛrɛ nana k'a fɔ masacɛ ye ko: ‹I ye sanukuru min di ne ma, o filɛ nin ye. Ne tun y'a don kɔɔrimugu la k'a mara ka ɲa. 21Ne tun be siran i ɲa bari i ka koo ka gwɛlɛ. I ma fɛɛn min kalifa mɔgɔ ma, i b'o le koo ɲininga a tigi fɛ. I ma danni kɛ foro min na, i b'o yɔrɔ lo suman tigɛ.› 22Masacɛ y'a fɔ a ye ko: ‹Baaradenjugu, ne bena i kiti ka kɛɲɛ n'i yɛrɛ ka kuma ye. I tun y'a lɔn ko ne ka koo ka gwɛlɛ, ko ne ma fɛɛn min kalifa, ko n b'o lo koo ɲininga, ko ne ma danni kɛ foro min na, ko n b'a fɛ o suman be kɛ n ta ye. 23Mun na i ma ne ka sanu kalifa warimaralaw ma? N'i tun y'o kɛ, ne tun bena segi ka na n ka sanu n'a tɔnɔ sɔrɔ.›
24«O kɔ, minw tun be yen, masacɛ y'a fɔ olu ye k'u ka sanukuru nin bɔsi a la, k'a di tantigi ma. 25U y'a fɔ masacɛ ye ko: ‹O sanukuru nin ɲɔgɔn tan b'ale bolo ka ban!› 26- Masacɛ y'u jaabi ko: ‹Ne b'a fɔ aw ye ko fɛɛn be mɔgɔ min fɛ, dɔ bena d'o tigi ma ka fara a ta kan, nga fɛɛn te min fɛ, hali dɔɔni min b'a fɛ, o bena bɔsi a la. 27Sisan, ne jugu minw tun t'a fɛ ne ka kɛ u ka masacɛ ye, aw ka na ni olu ye yan k'u faga ne ɲana.› »
28Yezu kumana ten ka ban tuma min na, a tɛmɛna u ɲa, u ye sira minɛ ka taga Zeruzalɛmu.
Yezu be donna Zeruzalɛmu
(Mat 21.1-11,15-17; Mar 11.1-10; Zan 12.12-16)
29Yezu n'a kɔfɛmɔgɔw surunyana Bɛtifaze ni Betani la Olivuyirikulu gɛrɛfɛ. A ye kalandenw fila ci 30k'a fɔ u ye ko: «Aw ye taga ɲafɛ dugu nin na. Aw dontɔ, aw bena faliden dɔ sirinin ye, mɔgɔ si ma deli ka yɛlɛ min kan fɔlɔ. Aw k'a foni ka na n'a ye. 31Ni mɔgɔ dɔ y'aw ɲininga ko mun na aw b'a foni, aw k'o tigi jaabi ko Matigi mako le b'a la.»
32Ciden nunu tagara faliden sɔrɔ i ko Yezu tun y'a fɔ u ye cogo min na. 33U k'u b'a foni, falitigiw y'u ɲininga ko: «Mun na aw be faliden nin fonina?»
34U y'u jaabi ko Matigi mako le b'a la. 35O kɔ, u tagara ni faliden ye Yezu fɛ. U y'u ka faniw la a kɔɔ la, Yezu ka sɔrɔ ka yɛlɛ a kan. 36Yezu taatɔ, mɔgɔw tun b'u ka faniw lala sira kan k'a boɲa.
37K'u to kulu nin kan, u surunyana a jigijigi la tuma min na, a ka kalandenw bɛɛ lajɛnnin nisɔn diyara k'a daminɛ ka Ala tanu kosɔbɛ a ka kabako kɛninw bɛɛ kosɔn. 38- U tun b'a fɔ ko: «Masacɛ min be nana Matigi tɔgɔ la, Ala ka barika don o la. Hɛrɛ ka kɛ sankolo la, tanuli ka kɛ Ala ye fɔɔ ka se sankolo la!»
39*Fariziɲɛ dɔw tora jama cɛma k'a fɔ Yezu ye ko: «Karamɔgɔ, a fɔ i ka kalandenw ye k'u ka mankan dabila.»
40Yezu y'u jaabi ko: «Ne b'a fɔ aw ye ko hali n'u jera, kabakuruw bena mankan kɛ.»
Yezu ko Zeruzalɛmu bena halaki
41Yezu surunyana ka Zeruzalɛmu ye tuma min na, a kasira. 42A y'a fɔ ko: «Zeruzalɛmukaw, koo min be se ka hɛrɛ d'aw ma, n'aw tun b'o lɔn bii yɛrɛ, o tun bena ɲa. Nga, aw te foyi lɔnna o la. 43Loon dɔ bena se, aw juguw bena dogoyɔrɔw lalaga k'aw lamini, k'aw dɛrɛ faan bɛɛ la. 44U bena aw ka dugu n'aw yɛrɛ bɛɛ halaki, u bena boonw bɛɛ ci. O koow bɛɛ bena aw sɔrɔ, bari Ala tun b'a fɛ k'aw dɛmɛ waati min na, aw ma sɔn.»
Yezu be jagokɛlaw gwɛn ka bɔ Alabatosoba kɔnɔ
(Mat 21.12-13; Mar 11.15-19; Zan 2.13-16)
45Yezu tagara don Alabatosoba kɔnɔ, a y'a daminɛ ka jagokɛlaw gwɛn ka bɔ yen. 46- A ko u ma: «A fɔra Ala ka kuma na ko: ‹Ne ka soo bena kɛ daalilikɛyɔrɔ ye.› Nga, aw kɔni y'a kɛ soonw ka yɔrɔ ye.»
47- Yezu tun be mɔgɔw kalan loon o loon Alabatosoba kɔnɔ. Sarakalasebagaw ni sariya karamɔgɔw ani zuwifuw ka mɔgɔbabaw tun b'a fagacogo ɲinina. 48Nga, u tun ben'a kɛ cogo min na, u m'o lɔn, bari a dalakan tun ka di jama bɛɛ ye.


text:
Zɔbu 30
1«Nga sisan, ne kɛra n dɔgɔw ka tolonkɛfɛn ye,
ne tun te minw faaw jati n ka wuluw ye yɛrɛ,
wulu minw be n ka begɛnw cɛma.
2U tun bena mun le ɲa ne ye sa?
Olu minw barika tun bannin lo.
3U tun jara kakaka dɛsɛ ni kɔngɔ bolo.
U tun be to k'u daladumuni ɲini yɔrɔ janin na,
yɔrɔ min ye kongokolon ye.
4U tun be to ka biin le ɲini tudenninw kɔrɔ,
liliw le tun ye u ka dumuni ye.
5U tun be to k'u gwɛn ka yaala mɔgɔw cɛma,
u tun be to ka sɔngɔ u kɔ i ko soon.
6U tun be to ka la kulu jigijigiw la,
ani farawow ni dingɛw kɔnɔ.
7U mankan tun be to ka mɛn tudenninw kɔnɔ,
u tun be to ka ton ɲɔgɔn kan ŋɔniyiriw kɔrɔ.
8U tun ye mɔgɔkolonw ye, mɔgɔlabilaninw.
U y'u bugɔ ni berew ye,
k'u gwɛn ka bɔ jamana kɔnɔ.
9Sisan, u deenw be ne lɔgɔbɔ dɔnkili la,
u be ne koo fɔra yɔrɔ bɛɛ.
10U b'u kɔɔ sin ne ma,
k'a yira ko n koo ka go u ye,
u b'u daji yɛrɛ tu ne ɲaa na.
11Ala ye ne ka cɛya ban ka n majigi,
o la, u be ne dɔgɔya yɔrɔ bɛɛ.
12U wilila ne kama n kinibolo fɛ,
u be n seen tara janko ka n ben,
u be ne halakiyɔrɔ le ɲinina.
13U be ne tɛmɛyɔrɔw datugura,
u be ne benbaara le kɛra.
U mako te dɛmɛbaga la yɛrɛ.
14U be nana n kama i ko dugu kɛlɛbaga
minw be don ni kogo sɔgɔyɔrɔ ye,
u be girinna ka na ni kogo benyɔrɔ ye.
15Siranyako sifa bɛɛ le be kɛra ne la.
N ka boɲa bɔra n kan i ko fɔɲɔ le y'a ta,
n ka hɛrɛ tɛmɛna i ko sankaba.
16Sisan kɔni, ne be ɲini ka sa,
sigɛn be ne kan loon bɛɛ.
17Sufɛ, n dimiyɔrɔw be n tɔɔrɔ fɔɔ n kolo kan,
u be n tɔɔrɔ, lafiɲɛ te yen.
18Ala ye ne dɛrɛ ni fanga ye,
a ye ne kaan minɛ i ko deleke
min be degun mɔgɔ la.
19Ala ye ne fili bɔgɔ kɔnɔ,
ne be i ko buguri,
walima bugurigwɛ.
20Ne ka Ala, ne b'i daali,
e te ne jaabira,
ne be lɔ e ɲakɔrɔ,
nga e te ne filɛ ni ɲaɲuman ye.
21A filɛ, e juguyara ne ma dɛ!
E be ne kɛlɛla n'i barika bɛɛ ye.
22E y'a kɛ fɔɲɔ wilila ni ne ye sanfɛ ka taga ni n ye,
gwɛlɛya be n yuguyugura i ko sanfɔɲɔba.
23Ne y'a lɔn ko e be tagara ni n ye saya yɔrɔ la le,
min latigɛra nimanfɛnw bɛɛ ye.
24Mɔgɔ min ta cɛnna,
o tigi t'i daali wa?
Mɔgɔ min dusu kasira,
o tigi te dɛmɛ ɲini i fɛ wa?
25Ne tun te kasira tɔɔrɔbagaw kosɔn wa?
Dɛsɛbagatɔw koo tun be ne dusu kasi tuma bɛɛ.
26Ne tun be hɛrɛ fɛ nga sigɛn le nana.
N jigi tun b'a kan ko yeelen le tun bena bɔ n ye,
nga a kɛra dibi ye.
27Kabini ne ye gwɛlɛya nin sɔrɔ,
ne jaa be to ka tigɛ tuma bɛɛ.
28Ne be taamana dusukasi la,
n nisɔn man di.
Ne be to ka wili ka kule jama cɛma,
29ne kɛra kongowuluw dɔ ye,
n kɛra kongosogow taamaɲɔgɔn ye.
30Ne fari be fin kirikiri,
farigwan be ne tɔɔrɔla kosɔbɛ.
31Ne ka gɔni kɛra dusukasidɔnkili fɔlikɛminan ye,
n ka file kaan kɛra nisɔngoyadɔnkili lakan ye.


text:
Mise 5
Kisibaga bɔdugu
1- Masaba ko:
«Ele Bɛtilehɛmu Efarata,
ele min ka dɔgɔ Zuda mara duguw cɛma,
mɔgɔ dɔ bena bɔ ele la
min bena Isirayɛli mara ne tɔgɔ la.
A buruju bɔyɔrɔ ka jan,
fɔɔ fɔlɔfɔlɔ mɔgɔw la.»
2O kama, Ala ben'a ka mɔgɔw bila a bolo kɔfɛ
fɔɔ tuma min na, muso min ka kan ka deen wolo,
ale ka deen sɔrɔ.
O tuma na, a badenw tɔɔ min bena to sii la,
olu bena kɔsegi ka na fara Isirayɛliden tɔw kan.
3A bena to a ka jama kunna
k'a mara ni Masaba ka fanga ye,
i ko begɛndɛndɛbaga.
Masaba, a ka Ala ka boɲa ɲɔgɔn bena to a kan.
U bena sigi lafiya la,
bari a tɔgɔ bena bɔ fɔɔ ka se diɲɛ daan na.
4Ale lo bena na ni hɛrɛ ye.
Ni Asirikaw nana don an ka jamana kɔnɔ,
k'an ka yɔrɔ barikamanw minɛ,
an bena kuntigiw ci k'u kɛlɛ.
An bena ɲamɔgɔ caaman ci k'u kɛlɛ.
5- U bena Asiri jamana mara ni murujan ye,
u bena u ka murujanjanw bɔ ka Nɛmurɔdib ka jamana mara.
Ni Asirikaw nana don an ka jamana kɔnɔ k'a minɛ,
an bena bɔ u bolo.
Isirayɛlidenw tɔɔ ka koo
6O tuma na, Yakuba ka soo tɔɔ bena kɛ siya caaman cɛma
i ko komiji, min be bɔ Masaba fɛ,
i ko sanji, min be ben biin kan.
A be jigi adamaden seko t'a la,
a te foyi fɛ ka bɔ adamaden fɛ.
7O tuma na, Yakuba ka soo tɔɔ bena kɛ siya wɛrɛw cɛma,
a bena kɛ jamaba cɛma
i ko jara be kongosogow cɛma cogo min na,
i ko jara kanbelen, sagakulu cɛma.
A mana tɛmɛ yɔrɔ o yɔrɔ,
a be minɛni kɛ, k'a faranfaran
mɔgɔ si te se k'a bɔsi a la.
8Wili e kɛlɛbagaw kama,
e juguw bɛɛ ban ka bɔ yen!
Joow halakiko
9Masaba ko:
«Loon dɔ bena se,
ne bena aw ka soow bɛɛ sii tunu,
n bena aw ka wotorow bɛɛ yɛrɛkɛ.
10Ne bena aw ka jamana dugubabaw halaki,
n bena aw ka dugu barikamanw ci.
11Ne bena subagaya daa faga aw fɛ,
lagwɛlikɛlaw tena kɛ aw fɛ tugu.
12Ne bena aw ka joow ni jokabakuruw halaki ka bɔ aw bolo,
aw tena aw kunbiri gwan aw yɛrɛ ka dilanfɛnw kɔrɔ tugu.
13Ne bena aw ka *Asera jaaw bɔn,
k'aw ka duguw ci.
14Dimikojugu ni fariya fɛ,
siya minw ma sɔn ka mɛnni kɛ ne fɛ,
ne bena n mɔnɛ bɔ olu la.»


text:
Eza 33
Halakilikɛla halakiko
1Ele min b'a la ka halakili kɛ,
n'i ma halaki fɔlɔ,
bɔnɛ y'i ta ye!
Ele min be to ka mɔgɔw janfa,
ni mɔgɔ ma i janfa ka ye fɔlɔ,
bɔnɛ y'i ta ye!
N'i ye halakili kɛ ka ban tuma min na,
e fana bena halaki.
N'i ye mɔgɔw janfa ka ban tuma min na,
u bena e fana janfa.
2Masaba, makari an na!
Ele ye an jigi ye!
Kɛ an ka fanga ye loon o loon sɔgɔma,
kɛ an kisibaga ye waatigwɛlɛn na.
3Ni saan pɛrɛnna, siyaw be boli le!
N'i wilila, jamanamɔgɔw be yɛrɛkɛ le!
4Fonni le be kɛra ten dɛ,
i ko tɔɔn be girin foro kɔnɔ cogo min na!
U be giringirinna u juguw ka minanw kan i ko tɔnwulen.
5Masaba ka bon!
A be fɛɛn bɛɛ ɲafɛ,
a be fɔɔ sanfɛ.
A bena tilenninya ni hɔrɔnya kɛ
*Siyɔn yɔrɔ bɛɛ.
6Aw be se ka to hɛrɛ la.
Lɔnniya ni hakilitigiya ye nafolo ye
min be mɔgɔ kisi.
Ka siran Masaba ɲa,
o le ye Siyɔnkaw ka nafolo ye.
Jamana halakiko
7A filɛ, Ariyɛlikaw be kulera bɔlɔnw na.
Lasigiden minw tun tagara bɛɛn ɲini,
olu segitɔ be kasira kosɔbɛ.
8Siraw lakolon lo,
mɔgɔ te tɛmɛna siradenninw kan tugu.
U ye bɛɛn nin cɛn.
U banna dugu nunu la,
mɔgɔ si te jati tugu.
9Dusukasi be jamana kɔnɔ,
a be nagasira.
Liban yiriw be fɔnsɔnfɔnsɔnna.
Sarɔn kɔkɛnɛ kɛra i ko kongokolon,
*Basan mara ni Karimɛli kulu yiriw furaburuw burunna.
10Masaba ko:
«Sisan kɔni, n bena dɔ kɛ,
sisan, n bena wili ka lɔ.
Ne bena boɲa sɔrɔ!
11Aw kɔnɔnako be i ko biin,
a mana bɔ kɛnɛma, a be kɛ binmurumuru ye.
Aw ka ninakili be i ko tasuma,
min bena aw jɛni.
12Siya wɛrɛw bena jɛni
ka kɛ i ko bugurigwɛ,
u bena kɛ i ko ŋɔni tigɛninw.
Tasuma b'u ta joona.
13Aw minw be fɔɔ yɔrɔjan,
ne ye min kɛ,
aw y'aw tulo malɔ k'o mɛn.
Aw minw yɔrɔ ka surun,
ne seko ye min ye, aw k'o lɔn.»
Jɔn bena kisi tasumaba ma?
14Kojugukɛlaw kamana gwannin lo *Siyɔn,
Alaɲasiranbaliw ta ye yɛrɛyɛrɛ ye.
U b'a fɔra ko:
«Anw cɛma, jɔn be se ka lɔ? Tasuma fariman lo!
Anw cɛma, jɔn be se ka lɔ o tasumaba ɲa
min te faga ka ye?»
15Mɔgɔ min be taama tilenninya sira kan,
mɔgɔ min be tiɲɛkuma fɔ,
mɔgɔ min be ban tɔnɔjugu la,
mɔgɔ min be ban dasanfɛn na,
mɔgɔ min b'a tulo datugu
janko a kana mɔgɔfagako ŋaniya mɛn,
mɔgɔ min b'a ɲaa datugu
janko a kana kojuguw ye,
16o tigi le bena sigi ɲamalɔ la.
A bena to boon min na,
o lɔnin be fara kan.
Dumuni bena to ka d'a ma,
jii tena dɛsɛ a fɛ.
Zeruzalɛmu kisiko
17I ɲaa bena la masacɛ n'a ka dawula kan,
i bena jamana n'a boɲa filɛ.
18O tuma na,
i tun be siran koo minw ɲa,
i hakili bena jigi o la.
I ben'a fɔ ko:
«Nisɔngɔ minɛbaga n'a kɔlɔsibaga be min?
Yɔrɔ barikamanw kɔlɔsibaga be min?»
19I tena siya yɛrɛboɲala nin ye tugu,
siya min ka kaan te mɛn.
U ka kuma duurunin lo,
a te faamu.
20I ka *Siyɔn dugu filɛ!
An ka ɲanagwɛw kɛyɔrɔ.
I ɲaa ka la Zeruzalɛmu kan,
dugu ɲamalɔnin lo,
faniso lo, min tena bɔ a nɔɔ na.
A tutunanw tena bɔn ka ye,
a juruw tena tigɛ ka ye.
21O yɔrɔ la, Masaba ben'a ka boɲa yira an na.
O yɔrɔ bena kɛ jisirababaw ye,
kɔbabaw bena kɛ yen.
Nga kɛlɛkɛkurunw tena tɛmɛ yen,
kurunbabaw fana tena tɛmɛ yen.
22Sɔbɛ la, Masaba y'an ka kiti tigɛbaga ye,
Masaba y'an ka sariya sigibaga ye.
Masaba le y'an ka Masa ye,
ale lo b'an kisi.
23Aw kɛra i ko kurun
min juruw sirinin tɛ ka ɲa,
u te lɔgɔjan minɛna ka ɲa tugu.
Kurun fani te sera ka yɛlɛ sanfɛ tugu!
O tuma na, aw bena aw juguw bololafɛn caaman tilan
aw ni ɲɔgɔn cɛ.
Hali senkelenninw fana bena dɔw cɛ.
24Zeruzalɛmuka si ten'a fɔ ko:
«Ne man kɛnɛ.»
Dugu mɔgɔw ka kojuguw bena yafa u ma.